Bilamana Rumahku Menjadi Medan Tempur Ypres

Minggu kedua raya tahun 2011, jam 9 malam waktu tempatan. Suasana di rumah saya kabut tatkala saya berlari membuka semua pintu, tingkap dan memasang semua kipas yang ada dalam rumah saya pada tahap kelajuan tertinggi. Saya sudah terbuka sebuah kotak pandora secara tidak sengaja di dalam rumah saya. Apa yang lagi malang, ketika itu suasana masih meriah dengan sambutan perayaan aidilfitri.

Peperangan Ypres terkenal dengan penggunaan senjata gas kimia oleh pihak german terhadap musuh mereka di medan tempur barat (Western front) pada 22 April 1915. Gas yang mereka gunakan merupakan gas klorin. Setiap tong gas klorin yang mereka gunakan adalah seberat 41 kg. Gas klorin sangat beracun kepada manusia, sebanyak 1.5 gram per meter kubik sudah cukup untuk membunuh. Dalam peperangan Ypres (pertempuran Rabung Gravenstafel), pihak german menggunakan 171 tan gas klorin sebagai senjata kimia. Mangsa yang terkena gas klorin dalam pertempuran tersebut dikatakan berbuih mulutnya, matanya terbeliak dan jatuh merintih kesakitan sebelum kaku sejuk setelah roh keluar meninggalkan jasad yang kosong.

Klorin merupakan unsur kimia dalam kumpulan halogen. Gas ini berwarna hijau dan berkebolehan untuk melunturkan warna, selain cirinya yang menghakis. Dengan nombor atom 17, unsur klorin merupakan unsur kedua dari atas kolum kumpulan halogen.
Adalah sesuatu yang wajib ada pada seorang ahli kimia ialah kemahiran untuk membersihkan sesuatu tanpa menyentuhnya. Hal ini kerana kekotoran di dalam kelalang kelalang yang digunakan untuk reaksi kimia kebanyakannya tidak dapat disentuh, digosok ataupun disental melainkan anda mempunyai alat berus yang spesifik kepada kelalang tersebut. Kebiasaannya, ahli kimia akan menggunakan teknik lain untuk mencucinya seperti rawatan kimia, rawatan haba, merendam dan lain lain.

Al kisah pada waktu itu saya telah menjalankan satu penyulingan organik, sejujurnya saya sudah tidak ingat secara terperinci bahawa bahan apa yang saya sulingkan ketika itu. Tetapi, hasilnya saya secara tidak sengaja telah menguraikan bahan organik tersebut sehingga kelalang suling saya dipenuhi bahan organik berminyak bersama ketulan ketulan bahan terkarbon. Dengan erti kata lain, kelalang saya penuh dengan bahan hitam berminyak.

Saya mengambil keputusan untuk mencuci dengan merendamkannya di dalam larutan sabun suam dengan harapan untuk menanggalkan kotoran pada dinding kelalang suling itu. Tetapi setelah mengulanginya beberapa kali sepanjang 4 hari, saya telah mengambil keputusan untuk mencuba cara yang lain.

Cara seterusnya ialah saya mengambil keputusan untuk mengoksidakan apa apa bahan organik yang masih tinggal pada dinding kelalang tersebut. Jadi, saya merendamkannya di dalam larutan kalium permanganat berasid, KMnO4 suam. Dengan hari raya aidilfitri yang kian menjelang, saya merendamkannya selama hampir seminggu lebih.
Tiba pada hari kejadian, saya menyambung kerja untuk membersihkan kelalang suling saya. Setelah rawatan kalium permanganat berasid tidak berkesan sepenuhnya, saya mengambil keputusan untuk merawat dengan larutan 5% natrium hipoklorit, atau nama samarannya Clorox. Ketika itu saya mencucinya di dalam bilik air di rumah saya.

Sedang saya menggoyangkan kelalang tersebut untuk mencampurkan larutan dengan kekotoran, saya terfikir idea untuk menguatkan lagi kuasa mencuci larutan tersebut. Dan ini merupakan idea saya yang sangat bodoh. Tak, terlampau bodoh jika saya diizinkan berkata tentangnya.

Saya membuat keputusan untuk merendahkan pH larutan tersebut untuk membuatkannya lebih berasid. Dan saya menggunakan asid hidroklorik untuk tujuan itu. Saya mendapat bekalan asid hidroklorik gred teknikal dengan menggunakan asid pencuci lantai daripada kedai hardware tempatan. Ini adalah salah satu sumber untuk saya mendapatkan bahan itu untuk tujuan selain kajian analitikal yang memerlukan bahan berketulenan tinggi.
Dalam kelalang suling bersaiz 1 liter itu telah terisi dengan 500ml larutan Clorox. Jadi saya (dengan bodohnya) mencampurkan 500ml asid hidroklorik. Pada saat kedua saya mencampurkannya, minda saya teringat akan persamaan kimia dibawah:

NaClO(aq) + 2 HCl(aq) → Cl2(g) + H2O(L) + NaCl(aq)

Dengan serta merta minda saya mengatakan:

“Oh f**k! I mess up!”

Bagaikan tamparan daripada dewa Eurus, bau gas klorin menusuk hidung dan segala rongga yang ada di kepala saya. Rasanya seperti saraf hidung digosok dengan menggunakan kertas pasir. Menghirup oksigen ketika itu bagaikan satu perkara yang mustahil. Saya lemas. Dengan segera saya mencurahkan campuran itu ke dalam tandas dan menarik tombol penyiram tandas (menyiram bahan kimia ke saluran air domestik tanpa rawatan merupakan teknik yang sangat tidak professional, saya akui). Dan kemudian saya pasangkan hos air ke dalam tandas itu.

Kemudian bagaikan tentera Perancis di medan tempur Rabung Gravenstafel, saya berlari ke dapur untuk mendapatkan natrium bikarbonat, NaHCO3 sebuah bahan penaik lazim digunakan dalam pembuatan kek. Dengan pantas saya melarutkannya di dalam air dan meminumnya. Saya berbuat demikian kerana mahu menghilangkan rasa pedih dalam kerongkong saya akibat pembentukan asid hidroklorik dan asid hipoklorik yang terbentuk hasil tindak balas gas klorin dengan lembapan dalam salur pernafasan saya:

Cl2 + H2O ↔ HCl + HClO

Dengan perlahan saya telan larutan tersebut agar tidak tersedak dan larutan tersebut dapat bertindak balas sepenuhnya dengan asid asid yang terbentuk pada salur pernafasan saya. Saya akui ini bukan rawatan sebenar tetapi ini langkah awal saya untuk mengelakkan kecederaan lebih teruk:

NaHCO3(aq) + HCl(aq) → NaCl(aq) + H2O + CO2(gas)

NaHCO3(aq) + HClO(aq) → NaClO(aq) + H2O + CO2(gas)

Saya sendawa berkali kali akibat pelepasan gas karbon dioksida hasil tindak balas peneutralan antara natrium bikarbonat dengan asid asid tersebut, malah mungkin juga daripada tindak balas larutan natrium bikarbonat dengan asid gastrik perut.

Pada ketika ini bau gas klorin telah pun memenuhi segenap ruang rumah saya. Mak saya ketika itu, datang dan bertanya “Apa yang ko buat malam malam ni?”. Dengan pandangan yang penuh rasa bersalah, saya segera berlari untuk membuka semua pintu, tingkap dan memasang segala kipas yang ada dalam rumah saya ketika itu. Saya halakan setiap kipas ke arah yang membantu ventilasi rumah dengan tujuan mengeluarkan segala gas gas klorin yang ada.

Saya menjelaskan apa yang sebenarnya terjadi pada keluarga saya dan mereka semua keluar daripada rumah ketika itu. Memburukkan lagi keadaan, dalam 40 minit selepas itu, jiran saya sekeluarga bertandang ke rumah untuk menziarah kami sempena sambutan aidilfitri. “Aduh” kata lubuk hatiku. Sudah berperang menerima tetamu pula.

Keluarga saya, terutamanya mak saya menjemput mereka masuk untuk melayani mereka. Mujur bau gas klorin sudah berkurangan, namun masih ada.

Perbualan yang saya masih ingat dituturkan jiran saya, “Rajinnya malam malam basuh bilik air ke?”. Mak saya hanya tergelak mendengar pertanyaan tersebut. Rasa bersalah menebal di dalam hati.

Secara keseluruhannya, ia mengambil masa 2 jam untuk menghilangkan bau klorin secara menyeluruh.

Selesai sahaja jiran saya pulang ke rumah, saya dimarahi mak saya atas tindakan saya yang cuai. Ayah saya lagi la hahaha bagaikan panglima german marahnya.

Saya di marahi dan diperingatkan supaya berhati hati dalam melakukan ujikaji.

Dan juga dimarahi kerana mencarut “Oh f**k!” secara terang terangan. Ternyata rupanya bukan minda saya sahaja yang bertuturan kata ketika kejadian tersebut.

Rujukan:

1. Edmonds, J. E.; Wynne, G. C. (1995) [1927]. Military Operations France and Belgium, 1915: Winter 1915: Battle of Neuve Chapelle: Battles of Ypres. History of the Great War Based on Official Documents by Direction of the Historical Section of the Committee of Imperial Defence. I (Imperial War Museum and Battery Press ed.). London: Macmillan.

2. White, CW. Martin, JG. (2010). Chlorine gas inhalation: human clinical evidence of toxicity and experience in animal models. Proc Am Thorac Soc. 7(4):257-63. ❀

3. Odabasi, Mustafa (1 March 2008). “Halogenated Volatile Organic Compounds from the Use of Chlorine-Bleach- Containing Household Products”. Environmental Science & Technology. 42 (5): 1445–1451.


Hak Wanita Menurut Islam

Sekarang dunia kecoh tentang peranan wanita dalam masyarakat. Buka televisyen atau media sosial, disebalik kekecohan dunia dan pelbagai mehnah dalam masyarakat, akan terselit satu atau dua cerita tentang kepimpinan wanita, peranan wanita dalam pemerintahan, bolehkah wanita menjadi wakil rakyat (kalau di Malaysia la..),  wanita dalam isu itu, wanita dalam isu ini. Bahkan di dunia pula muncul gerakan feminisme, iaitu kumpulan yang berjuang ingin mengangkat martabat wanita tinggi atau setara dengan lelaki.

Tahukah anda? Isu berkenaan hak wanita ini telah lama bermula dan hangat diperkatakan. Bukan macam isu artis wanita menjadi ikon remaja atau seumpamanya pada masa kini, isu ini telah diperkatakan sama ada merujuk kepada tamadun Barat ataupun tamadun Islam.  Antara yang terawal mengetengahkan isu hak wanita ini adalah Plato, seorang filasuf Greek yang terkenal. Melalui salah satu hasil karya terkenal beliau iaitu The Republic, Plato banyak bermain kata-kata berkenaan isu wanita. Walaupun tidak ditemui secara langsung berkenaan perkara tersebut, namun dapat dilihat Plato banyak merujuk perkara berkaitan isu negara, hal ehwal masyarakat atau sifat seseorang dengan penggunaan kata ganti nama ‘wanita’.

Selepas zaman Plato, tamadun Barat adalah antara tamadun yang giat memperjuangkan hak wanita, dek kerana corak kehidupan dan pengamalan taraf sosial dalam masyarakat Barat ketika itu. Sejak zaman Renaissans sehingga abad ke 19 dan 20, walau setinggi mana pendidikan atau keluarga wanita tersebut, wanita tetap dianggap golongan kelas kedua selepas lelaki di Barat. Menurut penelitian sejarah, kaum wanita di Barat ketika itu mempunyai sekatan dalam hak ekonomi, pekerjaan, bahkan juga hak berpolitik. Mereka tetap dianggap sebagai anak, isteri atau ibu serta harus patuh dan tunduk kepada golongan lelaki. Kaum wanita juga digunakan sebagai pemuas kehendak lelaki, sama ada secara zahiriah atau batiniah.

Tontonlah filem Game of Throne, atau 300 dan lihat bagaimana wanita dilayan sebagai pemuas nafsu lelaki? Selain itu, kaum wanita ketika era Renaisans dijadikan sebagai pertukaran untuk dikahwinkan dengan keluarga lain demi urusan kelangsungan perniagaan, atau melahirkan anak untuk membantu si ayah bekerja di ladang dan perniagaan. Banyak hak wanita yang sepatutnya dimiliki telah diabaikan oleh masyarakat Barat ketika itu. Sebagai contoh, filem Suffragatte (2015) lakonan Meryl Streep adalah berdasarkan kisah benar berkenaan sekumpulan wanita di United Kingdom ketika itu, dengan motto “I’d rather be a rebel than a slave” melakukan demonstrasi aman demi menuntut kesamaan hak dalam masyarakat, contohnya diberi kebenaran menjadi pengundi dalam pilihanraya umum.

Itu di tamadun Barat. Di sebelah negara Arab, contohnya di semenanjung Hijaz mengikut adat kabilah Arab, kaum wanita boleh dijual beli untuk menjadi pengantin atau hamba kepada sesiapa yang sanggup. Suami pula boleh menceraikan dan membuang isteri sesuka hati tanpa perlu memikirkan hak dan kebajikan wanita tersebut, bahkan wanita tidak dibenarkan memiliki dan mewarisi harta walaupun suaminya adalah saudagar perniagaan yang kaya dan mempunyai harta serta haiwan ternakan yang banyak. Bahkan tersebar juga kisah sesetengah keluarga kabilah Arab malu untuk memiliki anak perempuan kerana anak perempuan tidak boleh menjadi wakil keluarga, serta ada juga yang menanam hidup-hidup bayi perempuan selepas lahir kerana malu.

Kedatangan Islam yang bermula di semenanjung Arab oleh Rasulullah SAW telah mengubah persepsi ini. Islam mengangkat wanita kepada satu tahap yang tinggi dan diberi layanan yang sebaiknya dalam masyarakat. Sebagai contoh, Islam membawakan hukum perkahwinan di mana wanita ada hak untuk menerima dan menolak calon pengantin, selepas berkahwin harus diberi nafkah dan tanggungan oleh suami, serta dijaga oleh anak jika suami sudah tiada. Kaum wanita juga diberi peluang untuk menuntut perceraian atau fasakh jika diseksa atau didera oleh suami, atau perkahwinan yang berlaku memudaratkan kaum wanita. Islam juga mengunjurkan agar wanita diberi harta pusaka, dan berhak diberi nafkah walaupun selepas bercerai dengan suami.

Islam juga mengangkat taraf wanita dalam banyak perkara lain. Sebelum Islam, golongan wanita tidak dibenarkan untuk pergi ke sekolah atau belajar di institusi pendidikan sebagaimana berlaku di Greek Kuno apabila hanya lelaki sahaja yang dibenarkan pergi menuntut ilmu. Islam mengubah persepsi itu, dan melahirkan golongan cendekiawan wanita seperti Aisyah binti Abu Bakar RA yang menghafal beribu-ribu hadith, sehingga selepas kewafatan Nabi Muhammad SAW, para sahabat Baginda merujuk kepada Aisyah berkenaan hadith Nabi SAW. Selain itu, pada era Dinasti Ayyubiyah, Fatima al-Fihri telah menubuhkan Universiti Al-Qurawiyyin, dan diiktiraf oleh UNESCO sebagai universiti tertua di dunia. Universiti ini juga dikatakan memberi peluang kepada wanita Muslim untuk belajar, mendapatkan sijil atau ijazah, dan seterusnya berkhidmat sebagai guru atau pensyarah ketika Eropah masih di dalam kegelapan dan pembaharuan.

Selain itu, diceritakan juga di dalam sirah Rasulullah SAW bahawa golongan wanita juga berperanan dalam jihad melawan musuh Islam. Golongan wanita seperti Aisyah RA membantu pejuang dengan merawat mereka yang tercedera serta menyediakan kelengkapan makanan untuk lelaki. Semua kisah ini dan banyak lagi menunjukkan bagaimana golongan wanita dimuliakan oleh Islam dan diangkat taraf dalam masyarakat.

Namun begitu, jangan disalah tafsir pula apabila Islam mengangkat taraf wanita, semua perkara lelaki buat maka wanita dibenarkan buat juga. Sebagai seorang Muslim, kita harus berpegang pada ajaran syariat Islam dalam kehidupan, bukan mengikut logik akal dan hawa nafsu semata-mata.

Kemunculan golongan wanita Muslim liberal yang menuntut agar hak wanita diberi sama rata dengan mengabaikan syariat Islam adalah salah dan ditolak. Permintaan seperti dibuat tafsir wanita sahaja daripada al-Quran, wanita diberi mandat untuk menjadi ketua institusi agama negara, kebebasan kepada wanita untuk berpakaian dan bergaul bebas tanpa mengira batasan aurat dan pergaulan adalah salah di sisi Islam dan tidak boleh disokong.

Syariat Islam wujud demi kemaslahatan manusia dan bukannya untuk kebebasan hawa nafsu dan logik akal semata-mata. Contohnya, syariat Islam membenarkan wanita menjadi imam dalam solat tetapi hanya kepada sesama wanita sahaja. Jika solat bersama lelaki, lelaki harus menjadi imam dan wanita menjadi makmum. Dalam soal kepimpinan, lelaki lebih diutamakan menjadi pemimpin berbanding wanita.

Tanpa melihat kepada gender semata-mata, Islam melihat kepada banyak faktor dan sebab untuk memilih lelaki berbanding wanita seperti kestabilan emosi, daya pemikiran yang cepat dan cekap dan lain-lain lagi. Bahkan jika kita pergi lebih terperinci, bagi jenazah wanita harus dikafankan dengan lapisan kain kafan yang lebih banyak bagi wanita, bagi memelihara dan menutup aurat wanita tersebut walaupun sudah mati.

Lihat bagaimana halus Islam mengajar manusia untuk memelihara dan menjaga maruah wanita sama ada masih hidup atau sudah meninggal dunia.

Dari pengamatan sejarah tentang hak wanita antara tamadun Barat dan tamadun Arab sebeum dan selepas kedatangan Islam, dapat kita perhatikan bahawa taraf wanita itu berbeza keadaannya. Islam bukanlah agama yang khusus kepada faktor ibadat semata-mata, bahkan adalah agama yang syumul dan meliputi seluruh aspek kehidupan, sama ada dari segi muamalah, psikologi, hak dan juga kemanusia bagi seluruh manusia.

RUJUKAN

1)         J. Annas. 1976. Plato’s Republic and Feminism.

2)         Edward C Du Bois. T.th. Plato as a proto-feminist.

3)         Antoinette Burton. 2016. Race, Empire, and the Making of Western Feminism.


Apa Beza Nazi Amerika Dan Neo-Nazi?

Gerakan Neo-Na.zi atau National Socialist Movement ialah organisasi radikal yang juga merupakan sayap politik parti Na.zi dan cabang gerakan politik berhaluan kanan Neo-Fasis di Amerika Syarikat.

Organisasi ini bertunjangkan idea radikalisme, rasisme dan supremasisme sebagai identiti kumpulan mereka.

Manakala kumpulan Proud Boys merupakan sub atau ‘pecahan’ dalam cabang Neo-Fasis, kumpulan ini dianggap sebahagian daripada gerakan alt-right yang tidak menerima superioriti bangsa, berbeza dengan National Socialist Movement(NSM) yang secara radikal lebih mengangkat ketuanan kulit putih sebagai ‘bangsa power’ mengatasi bangsa-bangsa lain.

National Socialist Movement

National Socialist Movement (NSM) ialah sebuah organisasi supremasi kulit putih berhaluan kanan, ia juga merupakan sebahagian dari cabang ‘National Front’ iaitu gabungan kumpulan radikal berhaluan kanan.

Semua organisasi gabungan National Front adalah di bawah Parti Na.zi Amerika di mana parti tersebut diasaskan oleh George Lincoln Rockwell pada 1959. Namun parti ini dinamakan semula sebagai ‘New Order’ pada tahun 1983 oleh Matthias Koehl.

Ahli-ahli NSM boleh terdiri dari pelbagai latar belakang, jangan hairan jika terdapat di antara mereka yang terdiri daripadai golongan profesional, memandangkan organisasi ini bersifat rasisme dan radikalisme maka penglibatan golongan seperti mereka tidak sepatutnya berlaku.ia lebih diterima oleh masyarakat kulit putih yang secara ekonomi berstatus rendah.

Walaupun NSM dianggap organisasi ‘terrorist’ paling rasis dan ganas, namun tindakan atau aktiviti mereka tidak seteruk ANTIFA (Gerakan Anti-Fasis) yang selalu membuat onar yang sering terlibat dengan keganasan politik dan vandalisme semasa protes atau demostrasi.

Ahli kumpulan NSM paling ramai boleh dikesan di negeri seperti Virginia, Nevada, Arkansas atau di kawasan majoriti penduduk ‘traditionalist’ yang agak terpinggir dari bandar, berbeza dengan bandar besar seperti New York atau California di mana penduduk di sana lebih liberal dan city-centric.

Antara faktor kewujudan gerakan NSM baru-baru ini adalah disebabkan perasaan ‘siege mentality’ yang wujud pada golongan supremasi kulit putih, selain ia turut didorong oleh faktor politik.

Dalam istilah Sosiologi, siege mentalitiy atau mentaliti pengepungan ialah perasaan di mana seseorang berasa terancam atau terasa seolah menjadi mangsa penganiayaan. secara tak langsung ia sebenarnya mewujudkan sifat defensif dan asabiyyah kaum.

Perasaan terancam ini timbul setelah melihat kesan lambakan pendatang asing dari Afrika, Amerika Latin dan Asia, sama ada berhijrah atau berstatus pelarian p3rang. Keadaan ini menyakitkan mata, hati dan perasaan mereka apabila melihat manusia ‘sub-human’ dengan mudah “buat semak” dekat negara mereka.

Peluang pekerjaan mereka dirampas oleh imigran dan kemudahan yang sepatutnya dinikmati oleh masyarakat tempatan turut ‘tergadai’, selain itu ia menimbulkan perasaan marah terhadap sikap kerajaan dilihat banyak memberi layanan istimewa kepada orang luar berbanding mengutamakan  kepentingan rakyat tempatan.

National Socialist Movement turut menyokong dalam kempen Donald Trump kerana manifesto menjanjikan keutamaan rakyat dan polisi yang menguntungkan Amerika Syarikat.

Antara pegangan asas penganut NSM/Neo-Na.zi termasuklah kecenderungan menjadi Anti-Zionism, Islamophobia, Anti-LGBT, Anti-Globalism, Anti-Communism, Xenophobia dan White Separatism And Nationalism.

Ada banyak lagi faktor kebencian mereka sejak penubuhan parti Na.zi Amerika. Ia adalah proses untuk ‘menyucikan’ Amerika Syarikat dari anasir-anasir luar.

Proud Boys

Proud Boys adalah organisasi Neo-Fasis berpengkalan di Amerika Syarikat dan Canada, bagaimanapun Proud Boys di Canada dibubarkan sepenuhnya pada bulan Mei 2021.

Menurut ICCT (International Centre For Counter-Terrorism) Proud Boys disenaraikan sebagai organisasi terrorist berbahaya.

Proud Boys diasaskan oleh Gavin Miles Mcinnes dari Canada. Beliau merupakan aktivis politik berhaluan kanan yang juga dikenali sebagai individu yang begitu lantang menyuarakan kenyataan berbaur ‘kekerasan’.

Jurang perbezaan antara NSM dengan Proud Boys dapat dilihat apabila Proud Boys secara rasmi menolak ideologi White Supremacy dan lebih ‘mengejutkan’ lagi adalah organisasi ini diterajui oleh seorang lelaki berdarah Cuban-America berkulit gelap bernama Enrique Tarrio, dan organisasi ini boleh disertai oleh masyarakat berbilang kaum yang bersifat patriotik melampau, walaupun begitu masih terdapat di kalangan majoriti ahli kulit putih masih terbawa-bawa dengan elemen ‘white genocide conspiracy theory’ atau siege mentality yang sudah diterangkan di atas.

Apa-apa pun Proud Boys lebih ‘terbuka’ berbanding NSM dan mereka cuba untuk menjanamakan semula organisasi ini.

Secara literal ia adalah sama seperti NSM, tetap memiliki sifat Anti-Communism, Anti-Left, Anti-Zionism, Chauvanism, Islamophobia dan lebih Pro-Trumpism. Namun tanpa elemen White Supremacy dalam pegangan penubuhan mereka.


Jantina: “Nature” vs “Nurture”

Pertengahan tahun 1960-an, terjadinya satu peristiwa yang ‘menggegarkan’ dunia perubatan psikiatri pada waktu itu. Iaitu apabila seorang ahli psikologi dan seksologi yang dikenali sebagai Dr. John Money, bertugas di Hospital John Hopkins, Amerika Syarikat, bertindak memberi ‘nasihat’ dan galakan kepada pasangan Reimer untuk membuat keputusan yang sukar bagi golongan ibubapa. Iaitu, dengan membenarkan anak lelaki mereka David Reimer, membuat pembedahan pertukaran jantina.

Sebelum saya menceritakan peristiwa ini dengan lebih lanjut, anda terlebih dahulu perlu tahu bahawa keputusan membenarkan pembedahan pertukaran jantina tersebut dibuat bukan kerana ia adalah kemahuan ibu bapa David.

Tetapi, prosedur itu terpaksa dilakukan kerana David Reimer yang dilahirkan sebagai seorang lelaki, telah mengalami kecederaan parah yang ‘tidak dapat diperbetulkan lagi’ pada kemaluannya, semasa beliau masih bayi.

Bermula dari masalah kesihatan

Dilahirkan sebagai Bruce Peter Reimer pada tanggal 22 Ogos 1965 di Winnipeg, Ontario, Kanada, beliau adalah anak lelaki kepada pasangan Ron dan Janet Reimer.

Sewaktu berumur 6 bulan, kedua-dua Bruce dan kembarnya Brian, telah didiagnos dengan phimosis.

“Apa benda phimosis ni?”

Phimosis adalah satu kondisi perubatan yang mana kulit (kulup) pada bahagian kepala zakar (glans penis) itu tidak dapat ditarik ke belakang.

Perkara ini menyebabkan kedua-dua beradik tersebut mengalami kesukaran dan kesakitan ketika mahu membuang air kecil. Namun tidak lama kemudian, kondisi phimosis Brian telah sembuh dengan sendiri dengan masa. Tetapi tidak bagi Bruce.

Oleh itu, pada 27 April 1966, ibubapa Bruce telah membawa beliau yang masih bayi itu untuk disunat atau dikhatankan.

Khatan ini adalah prosedur perubatan yang biasa dilakukan oleh masyarakat dunia. Terutamanya bagi masyarakat muslim dan yahudi. Ia membabitkan proses membuang kulup atau kulit yang terdapat pada bahagian hujung kemaluan lelaki.

Kebiasaannya, prosedur ini dijalankan dengan menggunakan skalpel atau alatan tajam lain. Walau bagaimanapun, ahli perubatan yang bertugas melaksanakan prosedur itu ke atas Bruce, telah menggunakan teknik yang tidak konvensional dalam prosedur khatan, iaitu dengan menggunakan teknik “cauterization” atau dalam erti kata lain, menggunakan mesin yang mengalirkan arus elektrik bagi membuang kulit tersebut.

Ketika prosedur sedang berlangsung, mesin tersebut dikatakan telah mengalami kerosakan beberapa kali. Semasa percubaan terakhir, kemalangan telah berlaku dan keseluruhan alat kelamin Bruce melecur.

Prosedur tersebut bukan sahaja gagal, malah telah menyebabkan kecederaan parah dan kecacatan kekal pada alat kelamin Bruce yang masih bayi itu, menurut majoriti daripada sumber yang telah disenaraikan di bawah.

Beberapa bulan kemudian, Ron dan isterinya Janet Reimer sedang menonton sebuah program televisyen yang memberikan mereka sinar harapan.

Dr. John Money, seorang ahli psikologi dan seksologi ternama, menjadi tetamu jemputan di dalam program debat tentang pembedahan pertukaran jantina bagi golongan transeksual. Di dalam program itu juga, Dr. Money turut membawa bersama-sama beliau seorang transeksual yang memiliki ciri-ciri feminin dan kelihatan seperti seorang wanita sebenar.

Terlintas dalam fikiran Janet Reimer; “Mungkin ini sahajalah jalan penyelesaian bagi permasalahan yang dihadapi oleh Bruce.” Yakni dengan membuat pembedahan pertukaran jantina Bruce daripada seorang lelaki kepada seorang perempuan.

Janet kemudian segera mengutuskan sepucuk surat kepada Dr. Money. Setelah menerima surat tersebut, Dr. Money mempelawa mereka sekeluarga untuk melawat beliau di Baltimore, Maryland.

Siapa Dr. Money?

Sedikit latar belakang mengenai Dr. Money; seperti yang telah dinyatakan di atas, beliau merupakan seorang ahli psikologi dan seksologi yang ternama sebelum mengenali keluarga Reimer lagi.

Selain itu, beliau merupakan salah seorang daripada pelopor dan penyokong terhadap sebuah idea ‘radikal’ tentang psikologi disebalik identiti dan peranan jantina.

Dalam karya akademik beliau, Dr. Money menyatakan bahawa jantina seseorang individu itu tidak tetap mengikut ciri fizikal ketika dia dilahirkan. Membawa maksud jantina itu boleh diubah mengikut ‘acuan’ masyarakat dan persekitaran serta masih boleh ‘dibentuk’ dari kecil.

Dr. Money menggunakan dapatan daripada kajian kes beliau terhadap individu khunsa (mempunyai ciri fizikal kedua-dua lelaki dan perempuan) untuk menyokong idea itu, seterusnya membuktikan kepada pasangan Reimer bahawa terdapat satu tempoh peluang atau “window of opportunity” yang diberi terma “gender gate”, untuk Bruce menjalani pembedahan pertukaran jantina. Menurut Dr. Money lagi, tempoh masa itu akan tamat apabila seseorang individu itu berumur 2 tahun.

Disebabkan perkara itu, beliau berpendapat, ibu bapa adalah orang yang bertanggungjawab ‘memilih’ jantina anak mereka, selain daripada bagaimana cara anak itu dibesarkan. 2 perkara ini merupakan faktor utama yang menentukan jantina anak tersebut, dan bukannya ciri-ciri fizikal yang terdapat pada anak itu ketika dilahirkan.

Tetapi sehinggalah sampai ke saat beliau berkesempatan untuk bertemu dengan keluarga Reimer, Dr. Money tidak berpeluang menguji teori yang penuh kontroversi itu, lebih-lebih lagi dengan individu yang bukan khunsa.

Oleh itu, bagi beliau, kes Bruce Reimer ini adalah ‘peluang yang tidak boleh dilepaskan’. Yang mana beliau berjaya mendapatkan subjek kajian yang sesuai iaitu pasangan kembar seiras lelaki, dan salah seorang daripada kembar tersebut bakal dibesarkan sebagai seorang perempuan.

Ini kerana, sebagai kembar seiras dan dibesarkan dalam keluarga yang sama, adik-beradik Reimer ini dianggap Dr. Money sebagai subjek kes yang ideal untuk kajian psikologi terhadap jantina.

Bruce bakal menjadi kanak-kanak pertama didokumenkan menjalani proses pertukaran jantina, walaupun telah dilahirkan normal sebagai kanak-kanak lelaki, manakala Brian boleh dijadikan subjek kawalan (“control”), disebabkan Brian berkongsi genetik dan persekitaran yang sama dengan Bruce.

Sehubungan dengan itu, Dr. Money menyatakan untuk Bruce dibesarkan sebagai seorang perempuan adalah yang terbaik untuk dirinya. Selain daripada fakta bahawa, ia lebih mudah untuk membuat pembedahan pertukaran jantina seseorang individu untuk menjadi seorang perempuan, daripada perempuan ke lelaki.

Anda juga perlu sedar ini adalah amalan perubatan yang kebiasaannya dibuat pada waktu itu bagi individu mempunyai alat kelamin yang tidak normal, atau mempunyai kedua-dua alat kelamin (khunsa).

Pembedahan

Selepas mendapatkan konsultasi daripada Dr. Money, pasangan Janet dan Ron Reimer akhirnya berbuat keputusan untuk membesarkan Bruce sebagai seorang perempuan. Bruce telah menjalani pembedahan pertukaran jantina di Hospital John Hopkins.

Pakar perubatan memulakan prosedur tersebut dengan membuang testis (skrotum) dan zakar yang ‘rosak’, seterusnya membuat vulva vestigial dan saluran faraj bagi menggantikan tempat testis dan zakar tersebut. Selain itu, pakar perubatan turut membuat lubang kecil pada bahagian bawah abdomen Bruce bagi membolehkan beliau untuk membuang air kecil.

Selepas pembedahan itu berjaya, Bruce telah ditukar namanya kepada Brenda, dan pasangan Reimer membesarkan beliau sebagai seorang perempuan. Sepanjang zaman kanak-kanak Brenda a.k.a Bruce, beliau tidak mengetahui akan jantina asalnya, iaitu seorang lelaki.

Pemeriksaan berkala oleh Dr. Money.

Tanggungjawab Dr. Money tidak terhenti begitu sahaja selepas pembedahan. Ini kerana, Brenda masih diperlukan untuk kajian dan hadir bagi mendapatkan pemeriksaan tahunan. Selain Brenda, Brian kembar lelakinya juga turut menjadi sebahagian daripada kajian beliau tentang perkembangan seksual dan jantina kanak-kanak. Dan bermulalah sisi gelap dalam peristiwa ini.

Semasa pasangan kembar ini menjalani sesi pemeriksaan psikiatri oleh Dr. Money, Brenda dan Brian yang masih kanak-kanak telah diarahkan untuk memeriksa alat kelamin satu sama lain serta diminta untuk membuat pergerakan yang menyerupai gerakan dalam persetubuhan.

Brenda turut mendakwa bahawa kebanyakan daripada ‘rawatan’ dan pemeriksaan Money, melibatkan paksaan dalam ‘lakonan’ posisi persetubuhan bersama-sama kembarnya Brian.

Dalam satu sesi temubual bersama majalah Rolling Stone, Brenda Reimer teringat akan satu peristiwa yang mana Dr. Money telah mengambil gambar mereka berdua dalam keadaan tanpa seurat benang untuk sekurang-kurangnya sekali.

Brenda turut menyatakan bahawa, pemeriksaan itu sama ada dilakukan oleh Dr. Money secara berseorangan, atau secara berkumpulan bersama 6 rakan sekerjanya yang lain.

Menurut Brenda lagi, sekiranya beliau atau Brian enggan akur kepada arahan yang diberikan, kedua beradik itu akan diherdik Dr. Money. Boleh dikatakan, watak tenang dan professional yang dipamerkan Dr. Money hanya untuk mata ibubapa Brenda dan Brian sahaja.

Selain itu, Dr. Money telah menunjukkan gambar-gambar “explicit” seorang wanita yang sedang melahirkan anak kepada Brenda semasa beliau berumur 7 tahun, sebagai satu cubaan untuk memujuk kanak-kanak itu supaya bersetuju membuat pembedahan menghasilkan vagina.

Kemudian apabila Brenda berumur 12 tahun, Dr. Money berkeras supaya Brenda diberikan tablet hormon estrogen bagi menggalakkan pertumbuhan payudara. Kerana menurut Dr. Money dan saintis-saintis lain yang bersependapat, ini adalah langkah terbaik untuk meyakinkan Brenda akan jantina ‘perempuannya’.

Penerbitan Kajian

Mengikut pemahaman Dr. Money sendiri, perubahan Bruce-Brenda merupakan satu proses yang berjaya. Seterusnya beliau mendakwa kelakuan Brenda yang ‘seakan’ perempuan itu berlawanan dengan kelakuan Brian yang lebih kelakian.

Tetapi adakah ia benar terjadi seperti yang didakwa?

Semasa Brenda berumur 5 tahun lagi, Dr. Money telah memulakan penerbitan kajian kes “Bruce-Brenda”, namun merahsiakan identiti subjek iaitu Brenda, dengan memperkenalkan kanak-kanak itu sebagai “Joan/John” di dalam kertas kajian dan buku terbitan beliau.

Kes tersebut serta merta menjadi sensasi dan menjadi buah mulut orang ramai pada waktu itu. Dapatan daripada kajian Dr. Money ini telah digunakan sebagai bukti dan hujah oleh “golongan tertentu” (tak boleh sebut nama, sensitif) bagi membuktikan dakwaan mereka bahawa ia adalah “Nuture” (cara dibesarkan) dan bukannya “Nature” (fizikal dilahirkan) yang menentukan sama ada manusia itu akan bersifat feminin atau maskulin. Selain itu, kes ini juga dianggap sebagai penanda aras dan bukti “power of nuture” serta seringkali dipetik di dalam buku.

Pada masa yang sama, kedua-dua Brian dan Brenda tidak menyedari akan hakikat berkenaan data-data yang dikumpulkan dari pemerhatian dan kajian Dr. Money ke atas mereka, telah digunakan untuk menguatkan atau menjadi bukti kepada teori “gender fluidity” yang diusulkan beliau, yang seterusnya menjadi justifikasi kepada ribuan prosedur pembedahan pertukaran jantina untuk kanak-kanak yang dilahirkan dengan alat kelamin yang tidak normal.

Kesan kepada Bruce a.k.a Brenda.

Walau apa yang dilaporkan oleh Dr. Money, keadaan di kediaman keluarga Reimer tidak lah seperti yang disangka. Brenda dikhabarkan mempamerkan kelakuan seperti lelaki berbanding seorang perempuan. Beliau gemar berlari, bergaduh, memanjat atau dalam erti kata lain, melakukan perkara-perkara yang dilakukan oleh budak lelaki.

Malangnya, disebabkan oleh kelakuan dan fizikalnya, Brenda telah dibuli rakan sebaya semasa di sekolah. Beliau mendakwa, walaupun dengan rawatan hormon, memakai pakaian perempuan, dan digalakkan untuk melakukan perkara-perkara dilakukan oleh seorang budak perempuan, ia masih tidak mencukupi kerana jauh di dalam lubuk hati beliau dapat merasakan bahawa beliau sebenarnya seorang budak lelaki.

Lama kelamaan, Brenda dapat merasakan tekanan mula memuncak di dalam diri, dan berasa sunyi oleh kerana Brian kembarnya, enggan bermain bersama di hadapan rakan sebaya lain dek kerana malu. Selain itu, Brenda turut melaporkan bahawa beliau berasa tidak selesa dengan ‘jantina yang baru’ ini, atau terma saintifiknya, “gender dysphoria”. Faktor-faktor seperti yang telah dinyatakan ini akhirnya menjurus kepada rasa benci Brenda untuk melawat dan menjalani pemeriksaan Dr. Money.

“The Truth”.

Semasa Brenda berumur 13 tahun, dia pernah mengugut untuk membunuh diri sendiri sekiranya ibubapa beliau berkeras untuk membawanya berjumpa dan menjalani pemeriksaan tahunan Dr.Money. Tidak lama kemudian bapanya Ron Reimer akhirnya mendedahkan semua yang berlaku kepada Brenda dan juga Brian. Mereka berdua berumur 15 tahun pada ketika itu.

Brenda yang menurut beliau “hampir merasakan dirinya gila”, berasa sangat lega akan pendedahan bapanya itu. Pandangannya terhadap dunia, malah dunianya sendiri telah berubah 360 darjah. Brenda mengubah penampilan dan perwatakannya kepada lelaki dan berbuat keputusan untuk menukar namanya kepada David.

Apabila berumur 21 tahun, “David” yang telah menerima wang pampasan daripada kemalangan berkhatan semasa beliau kecil itu, menggunakan wang tersebut untuk membuat pembedahan plastik bagi membuang payudara, mendapatkan zakar serta mendapatkan terapi hormon testosteron. Pada 22 Septermber 1990, David mengahwini Jane Fontane, seorang ibu tunggal anak 3.

Pendedahan David Reimer.

Walaupun kecelaruan identiti telahpun bertahun-tahun berlalu, malangnya kesannya masih dapat dirasai oleh David. Menurut beliau, eksperimen-eksperimen dan pemeriksaan Dr. Money telah memberikan trauma psikologi yang mendalam.

Pertengahan 90-an, David bertemu dengan seorang ahli psikologi dari Universiti Hawaii yang dikenali dengan nama Milton Diamond. Seorang pesaing Money dalam dunia akademik, Dr. Diamond pula membuat kajian balas berkenaan kajian “Joan/John” Dr. Money. Hasil kajian Dr. Diamond tersebut berjaya mendapatkan beberapa kepincangan dalam kajian “Joan/John”.

Bermula tahun 1997, David Reimer mula menceritakan pengalamannya secara terbuka. Temubual pertama beliau dibuat oleh John Colapinto untuk majalah Rolling Stone. Dengan pendedahan David Reimer, ramai pakar mula mempersoalkan keabsahan kajian Dr. Money.

Pengakhiran

Walaupun hidup David Reimer telah berubah, namun hubungan dengan kembarnya Brian, telah mula memburuk sejak daripada pendedahan yang dibuat oleh bapa mereka.

Kerana ketika membesar, “Brenda” atau David menerima perhatian yang lebih daripada ibubapa mereka yakni Janet dan Ron Reimer. Sehubungan itu, dengan mengetahui bahawa dirinya bukan lagi satu-satunya anak lelaki, telah menyebabkan Brian mula mengalami gangguan mental yang akhirnya menjurus kepada skizofrenia. Selepas 2 kali perkahwinannya gagal, Brian ditemui mati akibat pengambilan dadah yang berlebihan.

David Reimer yang tidak berpeluang untuk menamatkan pengajian sekolahnya, terpaksa bekerja sebagai pekerja separuh mahir. Dengan menjual hak perfileman berkenaan dirinya, mendapatkan beliau sejumlah wang. Malangnya, beliau kehilangan wang tersebut selepas ditipu oleh seorang ahli perniagaan yang melarikan wang pelaburannya itu.

Satu demi satu ujian yang diterima David, telah mengakibatkan dirinya murung. Kemurungan tersebut telah menjejaskan perkahwinannya. Tidak lama kemudian, isterinya Jane meminta untuk berpisah sementara waktu (ada sumber mengatakan bercerai).

David kembali ke rumah ibubapanya di Winnipeg. Beberapa hari kemudian, iaitu pada 5 Mei 2004, David pulang ke rumahnya sewaktu Jane bekerja dan tiada di rumah pada waktu itu. David mengambil kesempatan tersebut untuk mengambil senapang patah miliknya, sebelum memandu ke kawasan parkir pasaraya berhampiran. Di dalam kereta di kawasan parkir itu lah, David membunuh diri dengan menembak kepalanya dengan senapang patah tersebut. David Reimer berumur 38 tahun pada hari kematiannya.

Dr. Money bagaimanapun dilaporkan berkata bahawa beliau tidak boleh dipersalahkan atas kejadian (David tidak menerima jantinanya sebagai seorang perempuan) tersebut. Menurut Dr. Money lagi, kelewatan pasangan Reimer membuat keputusan pembedahan pertukaran jantina sehingga menghampiri tempoh “gender gate” telah menjadi faktor yang menyumbang kepada kecelaruan identiti tersebut.

Walaubagaimanapun, saintis lain dan orang ramai berpendapat bahawa “Dr. Money sepatutnya mengaku akan kesilapan dan menghentikan eksperimen setelah ia benar tidak berkesan terhadap perubahan Bruce-Brenda”.

Mungkin kisah ini boleh dijadikan iktibar dan pengajaran apa yang bakal berlaku sekiranya seorang saintis itu ‘jatuh cinta’ dengan sebuah teori yang cantik namun menghiraukan fakta yang buruk.

RUJUKAN:

Carey, Benedict. “John William Money, 84, Sexual Identity Researcher, Dies.” New York Times, 11 July 2016.

Colapinto, John. “The True Story of John/Joan.” Rolling Stone 11 (1997): 54–73.

Colapinto, John. As Nature Made Him: The Boy who was Raised as a Girl. New York: Harper Perennial. (2006).

Colapinto, John. “Gender Gap-What were the Real Reasons behind David Reimer’s Suicide.” Slate (2004).

Dr. Money and the Boy with No Penis, documentary, written by Sanjida O’Connell (BBC, 2004), Film.

Diamond, Milton; Sigmundson, H. Keith (1997). “Sex Reassignment at Birth: Long-Term Review and Clinical Implications”. Archives of Paediatrics and Adolescent Medicine. 151 (3): 298–304

Diamond, Milton. (2004). “Sex, gender, and identity over the years: a changing perspective”, Child and Adolescent Psychiatric Clinics of North America. 13: 591–607

Diamond, Milton. (1997). “Sexual identity and sexual orientation in children with traumatized or ambiguous genitalia” Journal of Sex Research. Vol 34(2), 1997, 199-211.

Goldie, Terry (2014). The Man Who Invented Gender: Engaging the Ideas of John Money. Vancouver: UBC Press.

Karkazis, Katrina (2008). Fixing Sex: Intersex Medical Authority and Lived Experience. Durham, North Carolina; Duke University Press.

Money, John; Ehrhardt, Anke A. Man & Woman, Boy & Girl. Baltimore, Maryland: Johns Hopkins University Press. Cited in Halpern 2012, p. 163. (1972).

The Boy Who Was Turned Into a Girl. Documentary, Directed by Andrew Cohen (BBC, 2000.), Film.


Bagaimana Teknologi Menyelesaikan Misteri Mayat Wanita?

Pada 29 Oktober 2006, dua lelaki terjumpa sebuah patung dalam keadaan sedang dijilat api. Asalnya mereka sangka patung tersebut adalah sempena Halloween (yang kebetulan pula beberapa hari lagi).

Cuma mereka tidak faham kenapa udara keliling mempunyai bau seperti sosej digoreng. Tidak sedap hati, mereka menghampiri patung tersebut. Pucat lesi dibuatnya, selepas mereka mengetahui itu bukan patung.

Mereka terus menghubungi pihak polis, yang menutup kawasan tersebut. Berdasarkan pemerhatian awal, pihak polis berpendapat itu ialah may.at seorang gadis Timur Tengah yang baru dibak.ar barangkali beberapa minit sebelum ditemui di situ. Usia gadis tersebut berada antara 17 hingga 25 tahun.

Dalam poketnya cuma AS$40 sahaja. Tetapi penemuan sisa air mani dalam tubuh gadis tersebut mengubahkan segalanya.

Kota Kilgore selama ini sunyi di pesisiran Texas, dengan populasi cuma 13,000 orang sahaja. Sejak hari itu, kota ini mula mendapat perhatian. Hari bertukar minggu, kemudian menjadi tahun.

Pihak penyiasat semakin buntu, kerana tiada siapa tahu tentang identiti gadis ini. Namanya masih satu misteri besar. Jangankan kawan, keluarga pun tidak menghubungi pihak polis Kilgore. Semakan pejabat sheriff di seluruh negeri tidak membawa sebarang hasil.

Gadis tersebut hanya dinamakan Lavender Doe sempena warna baju dipakainya.

Gigi Yang Membuka Jalan

Lavender Doe meninggal dunia pada malam sebelum ditemui, mungkin antara jam 8:15 hingga 10:00 malam. Pihak penyiasat menganggarkan beratnya antara 45 hingga 55 kilogram, dengan ketinggian tidak melebihi 165 sentimeter.

Sebab itulah polis asalnya sangka Lavender Doe berusia dalam lingkungan 13 tahun. Dan polis melihat ini sebagai kes bµnµh, kerana penemuan tong minyak di tempat kejadian.

Ada satu benda sangat menarik tentang Lavender Doe. Giginya sangat sempurna, tanpa lubang atau palaman langsung.

Malah dua batang masih lagi gigi susu. Jadi orang mula fikir kebarangkalian jika Lavender Doe seorang doktor gigi (atau berkeluarga dengan doktor gigi).

Sangkaan tersebut tidak membawa sebarang hasil, kerana identiti Lavender Doe kekal tidak terjawab.

Walaupun baru saja dibak.ar, may.atnya melec.ur teruk juga. Inilah sebab kenapa polis tidak dapat mengenal pasti identitinya. Berhempas-pulas pakar forensik cuba melukiskan semula wajah Lavender Doe.

Pada 2 Oktober 2013, Lavender Doe digali semula bagi tujuan penyiasatan. Dan beberapa bulan kemudian, pihak berkuasa berjaya menyiapkan sebuah gambar digital dengan harapan dapat menutup kes ini (Williams, 2014).

Harapan mereka membuak-buak selepas menerima panggilan daripada seorang wanita. Kebetulan pula anak wanita ini hilang sejak Ogos 2006 (ma.yat Lavender Doe ditemui pada Oktober 2006).

Dan si ibu ini berpendapat gambar digital kelihatan seperti anaknya, bernama Brandi Wells. Ujian DNA menghampakan semua pihak, kerana Lavender Doe bukan Wells (Thomas, 2013).

Satu-satunya sus.pek disyaki polis ialah Joseph Wayne Burnette yang mempunyai rekod jen.ayah sek.sual.

Tetapi penyiasat tiada bukti mencukupi untuk tujuan pendakwaan, tambah pula dengan penafian daripada pihak pembelaan Burnette.

Kes kembali dingin. Pihak polis amat khuatir jika Lavender Doe benar-benar tiada keluarga… ataupun dibuang keluarga. Tidak pelik pun, jika Lavender Doe kurang berkawan hingga kehilangannya tidak disedari siapa.

Tetapi selama ini, penyiasat terlepas pandang satu petunjuk besar (yang berjaya menyelesaikan kes pembµnµhan ini).

Dan petunjuk itu ialah gigi Lavender Doe. Cuma bukan penyiasat yang merungkaikan misteri ini… sebaliknya warga maya yang profesional.

Teknologi Sains Yang Menundukkan Kecilikan Syaitan

Collen Fitzpatrick ialah seorang pakar fizik yang pernah bekerja dengan NASA dan Jabatan Pertahan Amerika Syarikat.

Margaret Press pula ialah seorang penulis yang pandai dalam bidang program komputer, digunakan bagi tujuan genealogi genetik.

Bersama-sama mereka menubuhkan sebuah organisasi bernama DNA Doe; tujuannya untuk mengenal pasti may.at.

DNA Doe berjaya menyelesaikan beberapa kes dingin, sebelum terhidu tentang Lavender Doe.

Mereka bersetuju untuk mengambil kes ini, siap mengumpulkan derma sebanyak AS$1,400 untuk menyemak profil DNA bagi tujuan penyelidikan genealogi.

Rupanya Lavender Doe mempunyai bau-bau bacang daripada Czechia, jauh sekali Timur Tengah.

Tetapi bagi kes Lavender Doe, siasatan genealogi dibuat daripada rumah saja. Mereka terdiri daripada Kevin Lord, Missy Koski dan Lori Gaff. Tiga individu ini setiap masa berhubung melalui Facebook (tentang kes Lavender Doe).

Mereka menggunakan DNA Lavender Doe untuk mengenal pasti ibu bapa, abang adik, sepupu-sepapat dan sebagainya.

Dalam sekejap, mereka mengenali ibu bapa Lavender Doe. Sebaik sahaja dilahirkan, Lavender Doe ditinggalkan ibunya yang meninggal dunia pada tahun 2006.

Bapanya pula seorang yang tiada tempat tinggal dengan rekod jen.ayah. Lavender Doe didapati menetap dengan keluarga ibu tirinya di Jacksonville, Florida.

Dia meninggalkan keluarga tirinya pada tahun 2000. Tiada siapa berjaya menghubungi Lavender Doe sejak tahun 2003 (tiga tahun sebelum ditemui ma.ti).

Tetapi namanya masih belum didedahkan, kerana seorang lelaki mengaku telah membµ.nµ.h Lavender Doe. Dan lelaki tersebut ialah Joseph Wayne Burnette yang lama disyaki polis.

Lavender Doe dipercayai berjumpa dengan Burnette semasa bekerja sebagai pekerja pemasaran yang cuba menjual pakej pelancongan melalui risalah. Burnette berkata nama sebenar Lavender Doe mungkin “Ashley”.

Barangkali itulah nama digunakan Lavender Doe semasa menjual.

Kajian DNA Doe mendedahkan bahawa nama sebenar Lavender Doe ialah Dana Dodd.

Semasa berada dengan keluarga tiri, Dodd sebenarnya seorang yang selalu membero.ntak.

Dia tidak suka membuat kerja rumah. Sesi kaunseling hanya menyejukkan keadaan, tetapi Dodd terlibat dengan gan.ja, gaduh dan rok.ok. Dodd kemudian keluar dengan kumpulan penjual pakej tersebut, mengembara hingga ke Texas.

Kebetulan pula, Dodd bertemu dengan Burnette yang membuat pengakuan tergempar.

Asalnya Dodd menawarkan majalah… kemudian pakaian dalaman kepada Burnette. Apabila enggan membeli, Dodd meminta izin untuk masuk dalam kereta Burnette.

Ini membukikan bahawa Dodd benar-benar dalam satu masalah, hingga berani masuk dalam kereta seorang tidak dikenali.

Burnette dijatuhi hµkµman penj.ara selama 50 tahun kerana membµnµh Dodd.

RUJUKAN:

Thomas, S. (2013, Oktober 3). Gregg County investigators seek to use new tech to (ditapiskan) cold case. Longview News-Journal.

Williams, C. (2014, Februari 11). Jane Doe composition released from 2006 East Texas cold case. KTYX News.


Thomas Jefferson Pernah Memiliki Qur’an

Tujuh individu penting dalam sejarah Amerika Syarikat menempah nama mereka di lembaran sejarah sebagai “Bapa Pengasas Negara”.

Dalam kalangan mereka hanya Alexander Hamilton, Benjamin Franklin dan John Jay tidak menjadi Presiden Amerika Syarikat.

Selebihnya telah dilantik melalui pilihanraya berteraskan demokrasi yang ibaratkan mereka suci. Salah seorang daripada mereka ialah Thomas Jefferson, yang pernah menjadi Presiden Amerika Syarikat antara 1801-1809.

Pengisytiharan kemerdekaan yang dilaungkan George Washington sebenarnya ditulis Jefferson, yang menyokong kuat usaha pemisahan daripada British.

Menggunakan pendidikannya sebagai peguam, Jefferson menyediakan dokumen dan keputusan penting di peringkat negeri dan persekutuan.

Jefferson juga memiliki senashkah tafsir al-Qur’an yang hampir 180 tahun selepas pemergiannya menjadi perbualan hangat di Amerika Syarikat.

Rangkulan Islam Semasa Pentadbiran Bush

Daerah Kelima dalam negeri Minnesota mempunyai kecenderungan Islam yang agak kuat.

Mewakili daerah ini ialah Ilhan Omar, seorang imigran kelahiran Mogadishu yang mendapat suaka di Amerika Syarikat pada tahun 1995.

Sebelum perlantikan Ilhan, daerah tersebut diwakili Keith Ellison daripada Detroit, Michigan.

Ellison pada usia 19 tahun telah meninggalkan agama Kristian untuk memeluk Islam. Dan 25 tahun kemudian, Ellison memenangi laluan ke Dewan Kongres sambil mengangkat sumpah di hadapan Nancy Pelosi.

Tapak tangannya walaubagaimanapun tidak terletak pada senaskhah Bibel. Sebaliknya tafsir al-Qur’an dimiliki Jefferson diletakkan bersama tafsir George Sale iaitu Alcoran of Mohammed.

Perbuatan ini tidak direstui beberapa pihak terutamanya di haluan kanan.

Dennis Prager menyelar upacara angkat sumpah dengan kenyataan: “Amerika yang menentukan kitab apa seorang wakil rakyat perlu bersumpah.” (Prager, 2006).

Namun kata-kata seorang pengulas politik tidak langsung mendatangkan masalah sehinggalah Virgil Goode mengeluarkan surat bahawa perbuatan Ellison telah meng4ncam nilai dan kepercayaan tradisional negara (Howsare, 2006).

Amaran bahawa perbuatan sedemikian boleh menularkan lebih banyak penggunaan Qur’an semasa mengangkat sumpah tidak diendahkan ramai. Malah Goode juga disindir seolah-olah mengaibkan diri.

Dan Ellison pula pandai bermain politik untuk meloloskan diri. Sudahlah tidak perlu bersumpah pada Bibel (satu perkara dibenci haluan kanan ultra), penggunaan Qur’an milik Jefferson menunjukkan pula Ellison menghormati Perlembagaan Negara.

Disebabkan Jefferson terlalu bijaksana hingga tidak takut dengan sistem agama berlainan, Ellison menggunakan hujah tersebut untuk mempamerkan bukti bahawa toleransi agama dalam Amerika Syarikat ialah batu asas negara (Frommer, 2007).

Bibelisme atau Bebalisme Dalam Kalangan Ultras

Keith Ellison mungkin tidak akan menjadi Presiden Amerika Syarikat atau gabenor bagi mana-mana negeri. Tetapi beliau telah meninggalkan kesan yang sangat besar dalam kalangan masyarakat Amerika.

Keberaniannya memudahkan proses angkat sumpah Ilhan Omar dan Rashida Tlaib, masing-masing menggunakan Qur’an.

Tiga serangkai – Ellison, Ilhan dan Rashida – membuktikan bahawa ramai dalam kalangan haluan kanan sebenarnya tidak faham perlembagaan negara sendiri.

Tiada siapa sebenarnya perlu menggunakan apa-apa kitab pun untuk mengangkat sumpah di Amerika Syarikat.

Keperluan untuk menggunakan kitab pernah diulas bahawasanya jika Ellison ingin meletakkan tangan pada komik Marvel atau DC sekalipun semasa mengangkat sumpah, itu tidak menjadi masalah (Bromwich, 2017).

Dan isu ini tidak mungkin boleh lengkap tanpa menggunakan gambar ini:

Kerana pada 12 Disember 2017, Ted Crockett selaku jurucakap calon Senat Alabama Roy Moore telah dimalukan dalam temubual bersama CNN.

Moore berpendapat bahawa umat Islam tidak patut dibenarkan berkhidmat dalam Kongres Amerika Syarikat. Kerana bagi Moore (dan juga Crockett), ahli-ahli Kongres perlu mengangkat sumpah pada Bibel.

Dan Crockett tersentak (macam dalam gambar) apabila diberitahu bahawa ahli-ahli Kongres tidak perlu berbuat sedemikian. Ini membuktikan bahawa Crockett sebenarnya tidak tahu tentang Ellison.

RUJUKAN:

Bromwich, J.E. (2017, Disember 13). “You don’t need to take an oath on a bible, or any religious text.” New York Times. Retrieved from https://www.nytimes.com/2017/12/13/us/politics/roy-moore-bible-ted-crockett.html

Frommer, F. (2007, Januari 3). Congressman to be sworn in using Qur’an. ABC News. Retrieved from http://abcnews.go.com/Politics/wireStory?id=2768341

Howsare, E. (2006, Disember 19). “Anti-Muslim letter goes out to hundreds – not all are amused.” Charlottesville News. Retrieved from http://www.c-ville.com/index.php?cat=141404064431134&ShowArticle_ID=11041812060944420

Prager, D. (2006, November 28). “America, not Keith Ellison, decides what book a congressman takes his oath on”. Town Hall. Retrieved from http://www.townhall.com/Columnists/DennisPrager/2006/11/28/america,_not_keith_ellison,_decides_what_book_a_congressman_takes_his_oath_on


Resepi Ubat Gigi Firaun

Bangun pagi ~~ Gosok
gigi ~~ Cuci muka ~~ Pakai baju ~~ Makan roti ~~ Minum susu ~~ Pergi sekolah ~~
Senang hati ~~

Ramai dalam
kalangan kita membesar bersama lagu ini semenjak zaman kanak-kanak. Lagu ini
secara ringkas menceritakan tentang persiapan asas bagi murid-murid sekolah
dalam memulakan hari, meliputi kebersihan diri dan perbekalan tenaga nutrisi. Antara
perkara pertama dalam rutin ini sudah tentunya memberus gigi.

Rutin memberus atau membersihkan gigi turut dilakukan oleh masyarakat Mesir Purba sejak lebih 5000 tahun dahulu. Sama seperti kita, masyarakat di zaman purba turut menjaga kebersihan gigi dan gusi. Mereka juga ambil peduli untuk memutihkan gigi dan menyegarkan bau nafas. Hal ini berlaku baik dalam masyarakat Yunani, Rom, Cina mahupun India. Namun, yang terawal sudah semestinya masyarakat Mesir Purba. Bahkan di dalam Kitab Kematian mereka (Egyptian Book of the Dead) yang masyhur, ada disebutkan bahawa sebuah rangkap puisi atau mantera di dalam kitab tersebut tidak boleh dituturkan oleh orang yang tidak berada dalam keadaan yang bersih.

Oleh kerana itu,
kita dapat melihat masyarakat Mesir Purba sangat menjaga penampilan, kebersihan
dan kesihatan diri. Joshua J. Mark di dalam Ancient History Encyclopedia
membahaskan tentang rutin pembersihan dan barangan kosmetik (serta perubatan)
yang diamalkan oleh mereka secara terperinci. Bermula dari rutin mandian,
sapuan krim untuk awet muda, wangian, dan berbagai lagi amalan lain.

Antara yang mencuri tumpuan sudah tentu penjagaan gigi dan mulut dengan menggunakan ubat dan berus gigi. Masyarakat Mesir Purba dipercayai mula menggunakan ub4t gigi semenjak Zaman Pra-Dinasti lagi (6000-3150SM), lebih awal berbanding kewujudan berus gigi yang juga berasal dari kebudayaan mereka. Berkenaan berus gigi, disebutkan bahawa bentuk awalnya adalah berupa sebatang kayu dengan salah satu hujungnya berjumbai seperti berus. Kemudian, ia berkembang menjadi batang kayu yang mempunyai takuk dan mempunyai jalur-jalur nipis potongan tumbuhan (lazimnya papyrus) yang diikat.

Sementara itu, sejarahwan masih belum mengetahui bentuk atau resepi bagi ub4t gigi awal. Apa yang terkandung dalam arkib hanyalah dokumen yang merincikan tentang resepi ub4t gigi masyarakat Mesir Purba di zaman terkemudian. Dokumen ini merupakan salah satu dokumen yang melengkapkan penemuan artifak Mesir Purba antara yang paling besar di dunia – meliputi 180 000 barang berusia 3500 tahun, melibatkan batu-batuan, tablet tanah liat dan lain-lain.

Dokumen papyrus yang dimaksudkan ini tertulis di dalam bahasa Yunani – bahasa yang digunakan secara meluas oleh golongan elit Mesir sejak zaman pemerintahan Dinasti Ptolemaic (305-30SM) dan di zaman lewat pemerintahan Rom (30SM-641M). Diperkirakan bahawa usianya mencecah 1500 tahun (ditulis pada abad ke-4M).

Menerusi dokumen
yang disimpan di Perpustakaan Negara Austria ini, para penyelidik menemukan
resepi penghasilan ub4t gigi yang digunakan oleh masyarakat Mesir Purba.
Bahan-bahannya adalah satu drachma garam batu, dua drachma pudina, satu drachma
bunga iris kering dan 20 butir lada hitam. Kesemua bahan ini ditumbuk
(dihancurkan) dan digaul sehingga membentuk serbuk. Tambah catatan dokumen itu
lagi, bahan ini akan memiliki tekstur seakan-akan pes (seperti ub4t gigi moden)
sebaik sahaja ia bertindak balas dengan air liur ketika disapukan pada gigi.

Resepi ini cuba dihasilkan oleh para penyelidik moden dan didedahkan dalam kongres pergigian yang diadakan di Vienna pada tahun 2003. Antara pakar pergigian yang cuba menguji ub4t gigi tersebut adalah seorang doktor gigi dari Austria yang bernama Dr. Heinz Neuman. Katanya semasa memberikan ulasan, “Saya dapati ub4t gigi ini tidaklah begitu teruk (perasanya). Sememangnya, ia membuatkan gusi saya terasa s4kit dan malah berd4rah pada mulanya. Namun, ianya tidaklah teruk sangat kerana tidak lama kemudian, mulut saya terasa segar dan bersih.”

Beliau malah menyatakan bahawa ub4t gigi tersebut lebih efektif berbanding mana-mana produk ub4t gigi yang dihasilkan pada abad ke-19. Ternyata, ribuan tahun sebelum William Colgate dan anaknya memperkenalkan ub4t gigi yang dijual dalam tiub pada tahun 1896, masyarakat Mesir Purba telah pun mencipta ub4t gigi mereka yang tersendiri.

Begitu juga dengan masyarakat Yunani dan Rom yang menggunakan tulang hancur dan cengkerang tiram. Rom secara khusus menambahkan perasa untuk mewangikan bau nafas, di samping arang dan kulit pokok yang dihancurkan menjadi serbuk. Masyarakat Cina dan India pula mula mencipta ub4t gigi mereka sejak 500SM di mana ub4t gigi Cina diperbuat daripada ginseng, herba pudina dan juga garam. Panjang dan luas bukan sejarah dan budaya penggunaan ub4t gigi ini?

Mengakhiri artikel, sesuai kiranya untuk penulis memetik kata-kata Anne Sexton dan Anthony Liccione, “Alam ini penuh dengan ‘gigi’ yang tumbuh satu demi satu, kemudian mer3put dan terc4but (hilang).” Jika kita tidak berupaya membersihkan gigi sendiri, tiada pakar gigi yang boleh membantu kita. Dan “gigi yang seputih apa pun, ia tidak akan bersinar melainkan kita mengukirkan senyuman”. Jadi, senyumlah macam gambar ni.

RUJUKAN

Ancient Pages. (26
Disember 2015). Ancient Egyptians Invented Toothpaste.
http://www.ancientpages.com/2015/12/26/ancient-egyptians-invented-toothpaste/

Dattatreya Mandal.
(9 April 2018). The Oldest Known Recipe for a Toothpaste Possibly Comes from
Ancient Egypt. Realm of History.
https://www.realmofhistory.com/2018/04/09/oldest-recipe-toothpaste-ancient-egypt/

Irene Zoech. (19
Januari 2003). The ancient Egyptian recipe for toothpaste. The Telegraph.
https://www.telegraph.co.uk/news/worldnews/europe/austria/1419375/The-ancient-Egyptian-recipe-for-toothpaste.html

Joshua J. Mark. (4
Mei 2017). Cosmetics, Perfume & Hygiene in Ancient Egypt. Ancient History
Encyclopedia.
https://www.ancient.eu/article/1061/cosmetics-perfume–hygiene-in-ancient-egypt/

Thomas P.
Connelly. (17 November 2011). The History of Toothpaste: From 5000 BC to the
Present. Huff Post.
https://www.huffpost.com/entry/mouth-health-the-history_b_702332


Pendekar Bujang Lapok Dicedok Daripada Filem Jepun?

Pengarah berketurunan India, L. Krishnan pernah berkata di dalam sebuah temubual “P. Ramlee was very good at borrowing ideas. Number one fellow and nobody can see it”. Perkara itu merujuk kepada kehebatan P. Ramlee mencedok idea daripada filem luar dan menjadikannya sesuatu yang diingati hingga ke hari ini.

P. Ramlee gemar mengambil idea daripada filem-filem Hindi, Barat dan juga Jepun. Untuk filem Pendekar Bujang Lapok (1959), beliau dipercayai telah mencedok idea daripada filem Sanshiro Sugata (1943) yang diarahkan oleh Akira Kurosawa.

Ini bukanlah kali pertama P. Ramlee mencedok karya Akira Kurosawa. Ketika mengarahkan filem Semerah Padi (1956), P. Ramlee telah “meniru” beberapa syot yang menyerupai filem Rashomon (1950). Walau bagaimanapun, P. Ramlee bijak mengolahnya dan ramai yang tidak menyedari kerjanya itu. Hasilnya, filem Semerah Padi telah menjadi salah satu filem Melayu yang teragung dalam sejarah perfileman kita.

Sanshiro Sugata mengisahkan tentang pengembaraan seorang pemuda bernama Sanshiro (lakonan Susumu Fujita) untuk mempelajari seni mempertahankan diri iaitu judo. Ia diadaptasi daripada sebuah novel terkenal Sanshiro Sugata yang ditulis oleh Tsuneo Tomita.

Kegeniusan P. Ramlee di sini ialah beliau mengolahnya kepada pengembaraan tiga bujang lapok untuk mempelajari silat dengan seorang guru yang bernama Pendekar Mustar. Walau bagaimanapun, terdapat beberapa persamaan di antara kedua-dua buah filem ini.

Antara persamaan ketara yang dapat dilihat di dalam kedua-dua filem ini ialah:

1. Pengembaraan watak utama untuk mempelajari seni mempertahankan diri;
2. Penampilan watak Ramlee seiras dengan Sanshiro;
3. Penampilan kedua-dua watak antagonis di dalam filem memakai pakaian ala barat;
4. Babak pertarungan di penambang menyerupai aksi pergaduhan di dalam Sanshiro Sugata di mana beberapa orang jahat telah dilemparkan ke dalam sungai.

Penulis dan pengkritik filem, Fadli al-Akiti di dalam kertas kerjanya, “Pendekar Bujang Lapok dan Sanshiro Sugata: Suatu Homaj P. Ramlee terhadap Karya Awal Akira Kurosawa?” mengatakan bahawa P. Ramlee sebenarnya memberi penghormatan (paying homage) kepada Akira Kurosawa kerana beliau sangat menyanjungi kewibawaan serta ketokohan Akira Kurosawa dalam dunia perfileman.

Filem Pendekar Bujang Lapok telah memenangi anugerah Filem Komedi Terbaik di Festival Filem Asia Pasifik ke-6 di Kuala Lumpur pada tahun 1959. Kemenangan itu juga telah mendapat pujian daripada cendekiawan Melayu terulung Pendeta Za’ba pada festival tersebut. Akira Kurosawa pula menjadi salah seorang legenda dalam dunia perfileman dan banyak filem-filem arahannya menjadi inspirasi kepada pembikin-pembikin filem di seluruh dunia.

Ternyata P. Ramlee dan Akira Kurosawa berjaya menonjolkan sesuatu yang dapat dibanggakan oleh bangsa sendiri dan karya mereka terus dikenang sepanjang zaman.

Sumber:

•	Sesi pembentangan esei oleh Fadli al-Akiti: “Pendekar Bujang Lapok dan Sanshiro Sugata: Suatu Homaj P. Ramlee terhadap Karya Awal Akira Kurosawa” pada 27 Januari 2018
•	Kelab Filem & Muzik Melayu Klasik
•	Filem-Filem P. Ramlee oleh Mustafar A.R. dan Aziz Sattar
•	The Films of Akira Kurosawa by Donald Ritchie
•	akirakurosawa.info/sanshiro-sugata


Evolusi, Baka Haiwan Dan Bangsa Manusia

Sekitar tahun 1831, seorang ahli naturalis yang tak bergaji telah merantau mengelilingi dunia untuk mengkaji kehidupan seantero dunia dengan kapal. Setibanya mereka di Argentina, beliau telah menggali dan mengekstrak tulang-temulang haiwan mamalia yang telah pupus. Salah satu daripada fosil tersebut ialah Thoatherium, di mana rupanya seperti seekor kuda.

Ini adalah menghairankan kerana Amerika Selatan hanya mempunyai kuda setelah peneroka Sepanyol membawa kuda baka moden ke situ, yakni sekitar abad ke 15. Sebelum itu Amerika Selatan tak mempunyai sebarang baka kuda. Oleh sebab itulah kerajaan Mesoamerika seperti tamadun Inca tak semaju Dunia Lama, kerana ketiadaan kuda menyebabkan teknologi roda tak wujud. Perkara ini membingungkan ahli naturalis berkenaan. Mana pergi kuda Thoatherium?

Tak lama selepas itu, beliau tiba di kepulauan Galapagos. Haiwan yang menarik perhatiannya ialah kura-kura gergasi Galapagos. Kali ini, yang menghairankannya ialah sifat kura-kura berkenaan adalah berlainan dari pulau ke pulau. Sama juga dengan burung kasuari yang dijumpainya di Argentina.

Burung tersebut rupanya seperti kasuari Amerika, tapi lebih kecil. Kenapa haiwan-haiwan ini boleh berbeza sifat sedangkan mereka adalah jenis haiwan yang sama? Beliau berpendapat mereka semua mempunyai nenek moyang sama pada suatu ketika sebelum berpecah menjadi jenis-jenis lain. Soalannya, macam mana boleh terpecah?

Sekitar Disember 1838, beliau mendapati penternak haiwan gembala mengguna pakai konsep pemilihan tiruan, di mana mereka menggabungkan dua jenis baka haiwan terbaik mereka bagi mencipta baka yang lebih bagus. Buat sekian lamanya, beliau berjaya menjumpai kepingan teka teki yang membingungkan beliau.

Sebab kenapa Thoatherium pupus, kenapa kura kura Galapagos dan burung kasuari boleh berbeza rupa, semua itu adalah kerana mereka semua juga melalui fasa pemilihan seperti penternak haiwan tersebut, cuma bezanya yang menyebabkan mereka semua berbeza itu bukanlah penternak haiwan, melainkan kuasa alam semula jadi. Oleh kerana kuda Thoatherium itu lemah, maka mereka pupus.

Oleh kerana sifat kepulauan Galapagos dan geografi Amerika Utara dan Selatan yang berlainan, maka kekura dan burung kasuari yang dijumpainya juga berlainan. Berbeza dengan kuda Thoatherium, mereka berjaya beradaptasi dan kekal wujud. Inilah pemilihan semula jadi. Survival of the fittest dan ya, ahli naturalis tersebut ialah Charles Darwin.

Dapatan Darwin ni secara tersiratnya menerangkan macam mana bangsa-bangsa manusia ni wujud. Pada asalnya, saya percaya konsep bangsa ini hanyalah konstrak sosial. Kamu menjadi bangsa ini kerana kamu yang nak jadi. Perihal hati. Namun, nampaknya jangkaan saya meleset. Bangsa bukan hal kehendak hati 100%. Ia juga merangkumi persamaan genetik antara satu sama lain.

Saintis Ernst Mayr menerangkan konsep ‘Founder effect’,di mana dek kehilangan banyak variasi genetik, populasi baru yang muncul adalah berlainan dengan sebelumnya. Kita ambil contoh orang Scandinavia. Mereka pada asalnya tak mempunyai mata biru dan rambut perang namun akibat kekurangan pancaran matahari di Eropah utara, variasi genetik lama menjadi kecil dan variasi baru pun muncul.

Variasi baru ini membawa bahan genetik yang menyebabkan mereka mempunyai kulit yang lebih putih, berambut cerah dan bermata biru. Akhirnya, jadilah mereka orang Scandinavia. Walaupun rupa mereka sudah berubah, tapi bahasa dan budaya mereka masih mempunyai persamaan dengan rumpun Indo-Eropah-Iran yang lain. Bahasa Sanskrit, Parsi, Inggeris, Jerman, semua tu mempunyai akar yang sama. Oh ya, mereka juga mempunyai persamaan budaya yang sama. Mereka adalah bangsa yang kuat berperang.

Sebagai perbandingan, kita ambil contoh rumpun Austronesia. Dalam rumpun berkenaan kita ada orang Maori, Dayak, Melayu, Polynesia dan sebagainya. Teori asal usul mereka ni ada dua jenis. Satu yang mengatakan mereka berpunca daripada orang asli Taiwan dan satu lagi berasal dari benua Sunda. Melalui kepakaran mereka sebagai pelayar tertua di dunia, mereka membuka wilayah dan tamadun baru di setiap pulau yang mereka jumpai. Sebagai contoh, orang Maori membuka wilayah New Zealand dan orang Melayu membuka wilayah di Nusantara.

Pada asalnya, orang Melayu ini adalah orang asli. Tak lama selepas itu, mereka berpindah ke persisiran pantai dan berdagang dengan orang luar, sekaligus menerima teknologi, budaya dan juga variasi genetik baru dari orang luar (kahwin campur). Sintesis peradaban Melayu ini akhirnya sempurna semasa zaman kegemilangan tamadun Melaka, di mana orang Austronesia-Melayu-Polynesia akhirnya menjadi bangsa ‘ethnoreligious’. Mereka disinonimkan dengan agama Islam dan budaya lokal genius Melayu.

Oleh sebab itulah, orang Dayak secara kasarnya lebih dekat dengan orang Maori kerana mereka kurang menerima pengaruh Hindu-Buddha dan Islam-Arab-Parsi dan masih mempunyai budaya Austronesia asli. Walau bagaimanapun, tak kisahlah kita semua terima atau tak terima budaya luar, kita sebagaimana orang Indo-Eropah-Iran, mempunyai persamaan antara satu sama lain.

Bagi kes orang Austronesia, kita mempunyai teknologi pelayaran yang canggih serta kefahaman buruj penanda arah yang tinggi. Ya, orang asli Nusantara yang terperuk jauh dalam hutan pun mempunyai kefahaman teknologi ini dalam bentuk mitologi. Sebagai penyudah post ini, saya sertakan persamaan bahasa orang Austronesia yang biar pun telah terpisah ribuan tahun lamanya, masih mempunyai akar yang sama:

Austronesia purba: əsa duSa təlu Səpat lima ənəm pito walu Siwa (sa-)puluq

Kepulauan Melayu–>
Melayu: satu dua tiga empat lima enam tujuh lapan sembilan sepuluh
Jawa: sa rwa tĕlu pāt lima nĕm pitu walu sanga sapuluh

Borneo-Filipina–>
Dusun: iso duo tolu apat limo onom turu walu siam hopod
Tagalog: isa dalawa tatlo apat limá anim pito walo siyam sampu

Polynesia–>
Fiji: dua rua tolu vaa lima ono vitu walu ciwa sagavulu
Maori: tahi rua toru whā rima ono whitu waru iwa tekau ngahuru


Mengapa Angkasawan Lelaki Lebih Lama Di Angkasa?

Pengembaraan ke angkasa lepas atau paling kurang Stesen Angkasa Lepas Antarabangsa (ISS) merupakan impian setiap angkasawan, baik lelaki mahupun wanita. Tetapi jika anda perasan, tidak ramai angkasawan wanita di angkasa lepas dan jika ada pun, mereka ada untuk tempoh singkat. Kenapa ya?

Sebabnya mungkin ada kaitan dengan radiasi ion di angkasa lepas. Setiap hari, bumi dihujani radiasi ini di mana pendedahan tinggi radiasi ini boleh mengakibatkan kanser dan penyakit radiasi. Tetapi kita di bumi patut bersyukur kerana bumi dilindungi oleh lapisan atmosfera dan magnetosfera. Jika tidak kerana dua lapisan ini, radiasi ion boleh saja sampai ke permukaan bumi.

Di ISS, lain pula ceritanya. Walaupun ia dilindungi oleh magnetosfera, ia bukan dalam lapisan atmosfera. Ini menyebabkan angkasawan terdedah kepada sinaran radiasi ion yang lebih tinggi. Pendedahan radiasi ini meningkatkan risiko mereka mengalami penyakit kanser selagi mana mereka masih bergelar angkasawan.

Bagi angkasawan NASA, had pendedahan radiasi ditentukan berdasarkan jantina dan usia. Ia boleh saja dari 180 milisievert (mSv) untuk wanita berusia 30 tahun atau 700 mSv untuk lelaki berusia 60 tahun.

Sekali pandang, had sebegini seolah-olah satu diskriminasi kepada angkasawan wanita. Tetapi berdasarkan analisis NASA, wanita yang terdedah kepada radiasi ion berpotensi mendapat kanser terutama kanser paru-paru dua kali ganda berbanding lelaki.

Analisis ini bukan sekali membunuh karier angkasawan wanita. Bekas ketua kor angkasawan NASA Peggy Whitson terpaksa bersara sebagai angkasawan selepas mencapai had pendedahan radiasi wanita pada usia 57 tahun. Pada tahun 2018, beliau menyuarakan rasa kecewa tentang kewujudan had ini.

Bagaimanapun, had pendedahan radiasi ini dijangka disemak semula oleh NASA. Pada tahun 2021, sekumpulan pakar dari Akademi Sains, Kejuruteraan dan Perubatan Kebangsaan dikumpul bagi menilai dan menganalisis rancangan NASA untuk menukar had radiasi yang ada kepada 600 mSv bagi setiap kumpulan umur angkasawan.

Jika ditukar dalam bentuk kekerapan misi ke ISS, ia bersamaan dengan empat misi ISS selama enam bulan. Jika ia mendapat kelulusan, ia dapat memanjangkan karier angkasawan wanita NASA.

Dalam rancangan sama, NASA turut mengumumkan pengecualian had pendedahan radiasi kepada 900 mSv bagi misi bersifat jangka panjang seperti misi penerokaan planet Marikh. Tetapi ia lebih rendah jika dibandingkan had 1,000 mSv yang ditetapkan agensi angkasa lepas Rusia, Eropah dan Kanada. Yang pasti, ia sesuatu yang amat dinantikan terutama bagi yang berhajat ke Marikh.

RUJUKAN

Arnst, J. (2022, 21 Mac). Why does NASA let male astronauts stay in space longer than females?. Live Science.


Kepintaran Sotong Kurita Yang Mengagumkan!

Setiap makhluk ciptaan Tuhan mempunyai kelebihan dan kekurangan masing-masing. Ada yang mempunyai penampilan yang kurang enak pada pancaindera kita tetapi pintar dalam menguruskan kehidupannya. Siapa sangka sotong kurita merupakan antara beberapa spesis haiwan yang pintar. Buktinya, boleh lihat link video YouTube yang disediakan:

Menerusi video berkenaan, kita dapat melihat gelagat sotong kurita itu mengaplikasikan tempurung kelapa dalam pelbagai cara. Ia membawa tempurung itu sebagai alat di mana pada satu ketika, ia dijadikan sebagai tempat persembunyian untuk menangkap mangsanya. Atau keupayaannya membawa tempurung kelapa dan menggabungkannya dengan satu lagi tempurung sebagai tempat persembunyian.

Dan ini menimbulkan rasa ingin tahu dalam kalangan saintis berkenaan kepintaran spesis sefalopod. Sejak berdekad lamanya, mereka mengkaji bagaimana sesetengah haiwan berevolusi dan menunjukkan kepintaran seperti gajah, ikan lumba-lumba dan sesetengah burung seperti gagak dan burung kakak tua.

Tetapi teori ini langsung tidak boleh dipakai kepada kumpulan spesis sefalopod terdiri daripada sotong kurita, sotong dan sotong katak. Ini kerana di sebalik menunjukkan elemen kreativiti, kumpulan spesis ini tidak mempunyai beberapa ciri kepintaran yang terdapat pada haiwan lain.

Bagi para saintis, kepintaran haiwan diukur berdasarkan kemahiran kognitif mereka yang membolehkan mereka berkembang. Ini termasuklah kemahiran haiwan mencari makanan atau bersiap sedia menghadapi cabaran mendatang. Haiwan pintar tidak hanya bergantung kepada reaksi semulajadi untuk menyelamatkan diri tetapi mereka boleh menghasilkan tingkah laku baru pada masa singkat.

Contohnya hasil pemerhatian saintis di luar, mereka mendapati ikan lumba-lumba memasukkan muncungnya pada span untuk mengelaknya dari terkena batu tajam dan batu karang. Atau ada dibawa untuk pemerhatian di makmal seperti burung gagak yang diajar mengoyakkan kertas kepada kepingan bersaiz tepat dan diberi ganjaran.

Berdasarkan semua kajian ini, para saintis mendapati haiwan-haiwan pintar berkongsi beberapa ciri iaitu mempunyai otak besar berbanding saiz tubuh mereka, hidup untuk jangka masa lama dan membentuk ikatan sosial jangka panjang.

Berdasarkan persamaan ini, saintis membuat beberapa hipotesis. Pertama, mereka berpandangan kepintaran haiwan berevolusi mengikut cara mereka beradaptasi dalam mencari makanan. Menurut Piero Amadio dari Universiti Cambridge, sesetengah haiwan perlu beradaptasi bagi mendapatkan bekalan makanan.

Peralatan membenarkan haiwan mendapatkan makanan yang mereka tidak boleh capai sebelum ini. Dan jika mereka merancang untuk masa hadapan, mereka boleh menyimpan makanan sebagai simpanan pada masa sukar.

Ada pula yang membuat hipotesis kepintaran sosial sebagai penyumbang kepada evolusi kepintaran haiwan. Menurut Amadio, haiwan-haiwan yang pintar bekerjasama dan belajar dari ahli-ahli lain dari spesis sama. Menerusi kerjasama ini, ia mengakibatkan pembangunan otak yang bukan saja lebih besar tetapi juga lebih berkuasa.

Haiwan pintar boleh hidup lebih lama dan perkembangan ini turut menyumbang kepada evolusi otak yang lebih besar. Bagi anak-anak haiwan sebegini, ia mengambil masa bertahun-tahun untuk membangunkan organ-organ yang bersifat rumit. Justeru semasa fasa tumbesaran mereka, mereka memerlukan bantuan daripada haiwan dewasa untuk mendapat makanan mencukupi.

Bagi spesis sefalopod, terdapat banyak cara yang menonjolkan kepintaran spesis haiwan itu. Contohnya seekor sotong kurita bernama Inky berjaya melepaskan diri dari kurungannya di Akuarium Nasional New Zealand dengan menyusup masuk ke penutup longkang dan kembali ke lautan.

Sotong katak pula boleh menakutkan haiwan pemangsa yang bergantung kepada deria penglihatan dengan menunjukkan corak tompok pada badan untuk menunjukkan ia merupakan ikan besar. Tetapi bagi haiwan pemangsa yang menggunakan deria bau, satu-satunya cara untuk sotong katak melepaskan diri ialah melarikan diri.

Satu lagi ciri yang dikongsi sefalopod dengan haiwan pintar lain ialah mempunyai otak yang besar. Tetapi di situlah juga persamaan itu berakhir. Kebanyakan neuron yang membuat pengiraan berada pada setiap lengannya. Dan tidak seperti haiwan pintar lain, haiwan dari spesis sefalopod mati pada usia muda di mana jangka hayat yang paling panjang ialah dua tahun. Sefalopod juga tidak mempunyai hubungan sosial kerana ia merupakan haiwan penyendiri dan hanya mencari pasangan bila perlu saja.

Amodio dan rakan-rakan penyelidiknya berpandangan mereka mempunyai jawapan kepada paradoks kepintaran ini. Separuh bilion tahun yang lalu, nenek moyang spesis ini yang berbentuk siput berevolusi dengan menggunakan cangkerangnya sebagai alat pengapungan. Ia akan mengisi ruang-ruang dalam cangkerang ini dengan gas untuk terapung di lautan. Satu lagi haiwan spesis sefalopod, nautilus masih hidup dengan cara ini. Seperti sotong kurita, ia juga mempunyai tentakel dan otak yang besar tetapi tidak mempunyai kepintaran sama seperti sotong kurita.

275 juta tahun yang lalu, nenek moyang spesis sefalopod yang lain meninggalkan cangkerangnya. Evolusi ini membolehkan haiwan sefalopod boleh pergi ke mana saja termasuk ruang-ruang sempit untuk mencari mangsa. Tetapi kehilangan cangkerang itu turut menjadikannya mangsa mudah kepada pemangsa yang kelaparan.

Ancaman pemangsa sebegini menjadikannya pakar dalam penyamaran dan melepaskan diri termasuk mendorong otaknya yang lebih besar berevolusi untuk menyelesaikan masalah dan memikirkan ancaman masa depan.

Tetapi menurut Amodio, kepintaran bukan solusi sempurna kepada sefalopod. Lambat-laun, ia akan menjadi makanan juga. Tetapi pada masa sama menurut Amodio, masih banyak perkara yang perlu dipelajari tentang sefalopod sebelum memastikan hipotesis yang dibuat tepat.

Penyelidikan ini bukan sekadar mendedahkan pelbagai rahsia tentang sotong kurita dan haiwan sefalopod lain tetapi pemahaman lebih mendalam terhadap kepintaran itu sendiri. Tambah Amodio, “Kita tidak boleh berpandangan bahawa hanya satu jalan saja kepada kepintaran. Terdapat jalan lain menuju ke situ.”

RUJUKAN:

Zimmer, Carl. (2018). Yes, the Octopus Is Smart as Heck. But Why?. New York Times. https://www.nytimes.com/2018/11/30/science/animal-intelligence-octopus-cephalopods.html


4 Hackers Terhebat Zaman Moden

Hacker atau penggodam merupakan individu yang berkemahiran tinggi dalam mengubah-suai perisian, pengaturcaraan (programming) dan urusan lain berkaitan ciri keselamatan siber.

Penggodam kadangkala dipaparkan sebagai individu penuh misteri dan sering kali dikaitkan dengan jenayah siber.

Jangan silap faham, Tidak semua penggodam atau hacker terlibat dalam aktiviti jenayah siber.

Adapun hacker boleh dipecahkan kepada beberapa kategori mengikut peranan dan keinginan masing-masing dalam mencapai suatu objektif.

Antara contoh, White Hat Hacker merupakan penggodam ‘baik’, Mereka lebih dikenali sebagi Penetration Test/Ethical Hacker. Jawatan ini sememangnya wujud dan diupah oleh syarikat untuk menguji sistem keselamatan syarikat.

Lain pula dengan Black Hat Hacker yang lebih memberontak dan secara teknikal sering terlibat dalam kegiatan jenayah siber.

Bak kata seorang Ethical Hacker, ‘everything is hackable’. disebabkan itu kita disarankan untuk membuat kemas kini sistem(system update) dalam perant supaya dapat meningkat sistem keselamatan dan mengurangkan risiko.

Oleh itu, ada beberapa kaedah serangan siber digunakan seperti DDos Attack, SQL Injection Attack, Cross-Site Scripting(XSS) dan beberapa lagi method yang lain.

Seorang hacker mesti-lah mempunyai akal cerdas dan berdaya tinggi dalam mencari titik kelemahan sistem yang disasarkan.

Semenjak Mckinnon masih kanak-kanak, dia obses dan nak sangat ambil tahu tentang UFO. Bagi Mckinnon, misteri tentang UFO ni adalah perkara menarik untuk dirungkai.

Apabila sudah dewasa, obesesi beliau pada UFO masih menebal dalam diri.

Beliau berfikir bahawa untuk mendapat maklumat lebih terperinci sebaiknya biar-lah terus dapatkan akses secara langsung dari saluran NASA.

Beliau telah menyusup masuk ke dalam 97buah komputer milik Tentera Amerika Syarikat dan NASA, tindakan beliau seterusnya adalah menghapuskan beberapa fail dan memasang virus ke dalam komputer yang telah digodam.

Semua usaha dan perbuatan beliau untuk memuaskan rasa ingin tahu, tapi rasa ingin tahu itu telah bertukar menjadi ‘kecelakaan’ buat dirinya.

Mckinnon ter’kantoi’ dan didapati bersalah atas melakukan pencerobohan dalam rangkaian tentera.

Hapuskan fail dan letak virus bukan itu saja dia buat, Mckinnon sempat letak notis dalam website berbunyi– ‘Sistem kelemahan anda lemah!’. nampak begitu mudah Mckinnon menceroboh masuk!

Lulzsec merupakan sebuah kumpulan Black Hat Hacker terkenal. Nama kumpulan ini mula melonjak naik apabila mereka menggodam laman web syarikat/persatuan besar milik Sony, News International, CIA, FBI dan beberapa lagi organisasi besar.

Pernah sekali mereka menggodam ke dalam akaun News International, membuat berita palsu mengenai kematian Rupert Murdoch(pengurusi dan pemilik saham utama News Corp).

Sesuai dengan motto kumpulan mereka ‘Laughing at your security since 2011”.

Adrian Lama memilih untuk mengubah karier selepas mengetahui kemahiran beliau dalam siber.

Kehandalan beliau terserlah dan mula mendapat nama selepas beliau berjaya menggodam laman Yahoo!, Google, Microsoft dan News York Times.

Adrian sering berkunjung ke kafeteria, perpustakaan dan Cyber Cafe. Bukan untuk menjamu selera, membaca atau melayari internet, tetapi menguji sistem keselamatan tempat-tempat tersebut.

Malangnya Adrian Lamo sudah meninggal dunia pada 2018 diusia 37 tahun akibat ketagihan d4d4h, antara suplemen yang sering beliau makan ialah ketum!

Sejauh mana kebarangkalian kita untuk memenangi kereta dan rumah mewah dengan menyertai teka dan menang peraduan rancangan radio? Kalau bernasib baik menang lah, itu pun mungkin akan cuba berkali-kali, melainkan anda seorang Kevin Poulsen.

Poulsen menyusuri pertandingan panggilan agar dia dapat memenangi kereta Porsche.

Setelah dikesan FBI mula menjejakinya. Poulsen kemudian didapati bersalah atas tujuh tuduhan penipuan mel, pengubahan wang haram dan sebagainya.

Ternyata benar tuah ayam nampak di kaki, tuah manusia siapa yang tahu.

Walaupun jenayah yang dilakukan beliau bukanlah suatu perbuatan yang harus dipuji, sekurangnya masu lalunya mencipta masa depannya.

Poulsen kini berkhidmat sebagai Editor Kanan disebuah Portal Majalah Teknologi, Wired.

RUJUKAN:

Famous Hackers and their groups: https://careersincybersecurity.com/famous-hackers-and-their-groups-adrian-lamo-and-project-vigilante/


Darah Lelaki Yang Telah Menyelamatkan Jutaan Nyawa Di Australia

Kebanyakan orang, apabila tiba masanya untuk mereka bersara, mereka akan menerima imbuhan dalam pelbagai cara, pesara kerajaan mendapat pencen, manakala di barat ada budaya menghadiahkan jam tangan emas. Tetapi mungkin insan yang bernama James Harrison ini berhak mendapat lebih daripada itu.

James Harrison, yang dikenali sebagai “Man With the Golden Arm,” telah menderma d*rah hampir setiap minggu selama 60 tahun sepanjang hidupnya. Akhirnya, lelaki Australia berusia 81 tahun itu “bersara” dari rutin mingguannya pada tahun 2018. Acara ini menandakan berakhirnya satu babak monumental kehidupan.

Menurut Australian Red Cross Blood Service, sumbangan James Harrison telah membantu dalam menyelamatkan nyawa lebih dari 2.4 juta bayi di Australia.

NOTA BERKENAAN ANTIBODI

D*rah Harrison mengandungi sel antibodi melawan penyakit yang unik dan telah digunakan untuk mempelopori penyelidikan dan penghasilan sejenis program suntikan yang dikenali sebagai suntikan Anti-D, iaitu sejenis suntikan yang membantu memerangi penyakit rhesus.

Gejala penyakit rhesus adalah sebuah keadaan di mana d*rah wanita hamil mula menyerang sel-sel d*rah bayinya yang belum lahir. Lebih memburukkan lagi keadaan, ia boleh mengakibatkan kerosakan otak, atau kem*tian terhadap bayi dalam kandungan ibu.

Risiko gejala penyakit itu meningkat apabila seorang wanita yang hamil memiliki d*rah rhesus-negatif (RhD negatif) dan bayi di dalam rahimnya mempunyai d*rah positif rhesus (positif RhD) yany diwarisi dari bapanya.

Sekiranya seorang ibu mengandung telah disensitisasi terhadap d*rah positif rhesus, (proses peningkatan tindak balas neurologi terhadap rangsangan kerana tindak balas terhadap rangsangan sekunder) kebiasaannya semasa kehamilan sebelumnya dengan bayi positif rhesus, dia mungkin menghasilkan antibodi yang memusnahkan sel d*rah “asing” bayi. Itu boleh membawa m*ut kepada bayi.

BAGAIMANA HARRISON MENGUBAHNYA

Berdasarkan maklumat tentang sejarah perubatan dari rekod Australian Red Cross Blood Service, anugerah istimewa yang luar biasa berada di dalam d*rah Harrison mula dikenalpasti ketika dia menjalani pembedahan dada sewaktu dia baru berusia 14 tahun.

Nyawa Harrison berjaya diselamatkan, antara perkara yang menyumbang kepada kejayaan pembedahan itu adalah hasil sumbangan d*rah yang diterima Harrison. Menyedari kepentingan menderma d*rah atas dasar kesedaran dan kemanusiaan, Harrison berikrar untuk menjadi seorang penderma d*rah yang aktif.

Beberapa tahun kemudian, para doktor mendapati d*rahnya mengandung sejenis antibodi yang boleh digunakan dan sesuai untuk menghasilkan formula suntikan Anti-D, jadi dia beralih untuk mula membuat sumbangan plasma d*rah bagi membantu masyarakat seramai yang mungkin.

Doktor tidak pasti mengapa Harrison mempunyai jenis d*rah yang jarang ditemui ini, tetapi mereka mengandaikan ia mungkin kesan dari proses transfusi – iaitu proses pemindahan d*rah yang diterimanya ketika dia berusia 14 tahun, selepas pembedahannya. Dia merupakan salah seorang daripada tidak lebih daripada 50 orang di Australia yang dikenalpastii memiliki sel antibodi.

Setiap kantung d*rah adalah amat berharga, tetapi d*rah James sangat luar biasa. d*rah dia secara teknikalnya digunakan sebagai penawar yang mampu menyelamatkan nyawa, ia diberikan kepada ibu yang d*rahnya berisiko menyerang bayi mereka yang belum lahir.

PELOPOR PROGRAM SUNTIKAN ANTI-D

Setiap penerima suntikan dari kumpulan Anti-D yang pernah dilakukan di Australia, semuanya berasal dari d*rah James. Dan lebih daripada 17% wanita di Australia adalah berisiko, jadi secara tidak langsung James telah membantu menyelamatkan banyak nyawa manusia.

Anti-D, dihasilkan dengan menggunakan antibodi dari James Harrison, mencegah wanita yang berisiko memiliki d*rah negatif rhesus daripada mengembangkan antibodi RhD semasa kehamilan. Lebih daripada tiga juta jenis Anti-D telah dihasilkan untuk ibu-ibu di Australia yang dari golongan d*rah negatif semenjak tahun 1967.

Malahan, anak perempuan Harrison sendiri turut diberi vaksin Anti-D sekaligus menyebabkan kedua-dua cucunya lahir dalam keadaan yang sangat sihat. Ia membuatkan Harrison merasa lega dan gembira kerana telah menyelamatkan banyak nyawa.

Penemuan antibodi Harrison juga telah menjadi pengubah permainan secara mutlak, di Australia, hingga sekitar tahun 1967, statistik menunjukkan ribuan bayi m*ti pada setiap tahun, para doktor tidak tahu mengapa, dan keadaan ini amat menakutkan.

Wanita mengalami keguguran atau bayi dilahirkan dengan kerosakan otak dalam bilangan yang amat tinggi, Jemma Falkenmire, dari Australian Red Cross Blood Service, menerusi satu kenyataannya kepada CNN pada tahun 2015 :

“Australia adalah negara pertama yang menemui penderma d*rah dengan antibodi unik ini, jadi pada waktu itu boleh dikatakan revolusi perubatan telah berlaku.”

Menurut Australian Red Cross Blood Service lagi, Harrison dianggap sebagai wira negara di Australia berdasarkan bilangan nyawa yang diselamatkan mencecah jutaan orang hasil daripada kesungguhan Harrison menderma d*rah setiap minggu. Harrison telah melakukan lebih 1000 kali pemindahan d*rah sepanjang hidupnya.

Oleh kerana penderma plasma d*rah adalah berbeza dengan menderma d*rah secara normal, ia dapat didermakan sekerap 2 minggu sekali, dia mencapai sumbangan yang ke-1000 pada bulan Mei 2011. Ini menghasilkan purata satu sumbangan setiap tiga minggu selama 57 tahun.

James Harrison telah memenangi banyak anugerah atas jasa dan kemurahan hatinya, termasuk Medal of the Order of Australia, salah satu pingat penghormatan paling berprestij di negara itu.

“Hanya ini lah sahaja yang mampu saya lakukan. Ia merupakan salah satu bakat saya, mungkin satu-satunya bakat yang saya ada adalah dengan menjadi penderma d*rah.”

Setelah Harrison memberikan sumbangan d*rah terakhirnya (di Australia anda tidak dibenarkan lagi menderma d*rah setelah mencapai usia 81 tahun), petugas barisan hadapan bidang perubatan dan para ibu mengandung yang mengalami gejala penyakit berkaitan terus mengharapkan orang yang mempunyai antibodi yang serupa dalam d*rah mereka akan munculkan diri dan menderma d*rah.

RUJUKAN:

Australian Red Cross Lifeblood. https://www.donateblood.com.au/learn/anti-d/james-harrison


Drama Cinta Berasaskan Profession

Aku lihat drama cinta yang berkaitan dengan profession yang wujud di Malaysia semakin bercambah di kaca televisyen kita. Aku tak menentang malah menggalakkan dengan satu syarat… gambarkan bagaimana profession yang cuba dijadikan tema jalan cerita anda. Tunjukkan bagaimana seorang tentera bercinta. Tunjukkan bagaimana seorang jurutera bercinta. Tunjukkan bagaimana abang bomba bercinta. Tunjukkan bagaimana doktor bercinta. Jalan cerita mestilah berdasarkan profession mereka. Jangan nama profession itu sekadar diselitkan sahaja. Seolah-olah macam tak perlu dimasukkan watak profession tersebut di dalam cerita mereka.

Lihat negara luar apabila menulis cerita cinta berdasarkan profession. The Descendant Of The Sun ialah sebuah drama cinta tentang tentera dan doktor di sebuah kem pelarian. Konflik cinta mereka diciptakan atas watak doktor dan tentera itu, bahkan setiap konflik turut menarik latar kem pelarian PBB. Bukan cinta sahaja, bahkan turut mengulas mengenai konflik idealogi dan prinsip antara seorang tentera dan doktor. Tentang bagaimana dua profession yang sangat berbeza meski asasnya ialah melindungi dan menyelamatkan ini digabungkan oleh cinta.

Kalau kita nak buat cerita tentang cinta seorang juruterbang, mungkin buat satu babak di mana menggambarkan pesawat yang dipandu juruterbang tadi nak terhempas, tetapi bagaimana cintanya pada isteri atau kekasihnya membuatkan dia mampu meraih motivasi untuk menyelamatkan pesawat itu. Jangan lupa untuk pastikan setiap teknikal dan aspek-aspek pemanduan pesawat itu tepat dan tidak dibuat-buat.

Kalau nak buat cerita cinta seorang abang bomba, pastikan juga jalan cerita mengulas mengenai bagaimana abang bomba mencuba untuk menyelamatkan buah hatinya yang menjadi mangsa dalam sebuah banggunan pencakar langit yang terbakar. Gambarkan bagaimana rasa cinta mampu menjadikan abang bomba itu tidak fikirkan tentang kehidupannya. Buat satu episod bagaimana pasukan bomba merancang untuk memecah masuk ke bangunan pencakar langit yang terbakar. Tulis tentang pelan mereka, tentang komitednya abang-abang bomba kita memperjudikan nyawa mereka demi nyawa orang diluar sana.

Kalau nak buat cerita cinta seorang doktor, pastikan ada episod khas yang membicarakan bagaimana profession mereka dikaitkan dengan cinta. Sebagai contoh, muatkan babak si doktor terpaksa membedah kekasihnya yang kemalangan atau seumpama dengannya. Gambarkan betapa gigih dan risau dan gelisahnya seorang doktor itu. Pastikan bahawa bab teknikal dan rawatan yang dipaparkan dalam babak pembedahan itu tepat. Jangan jadi macam sebuah drama yang di mana melibatkan untuk memberikan CPR pun salah dan membuatkan mereka yang tidak ada latar belakang medik pun ketawa berdekah.

Kalau nak buat cerita cinta seorang seorang penulis, gambarkan kehidupan seorang penulis itu sendiri. Gambarkan bagaimana setiap babak penulis itu dengan pujaan hati itu berjaya memandunya mencipta babak-babak lain dalam novelnya. Buat bagaimana pujaan hatinya mampu menjadi ilham terindah seorang penulis.

Kalau nak buat cerita cinta tentang seorang polis, bikin satu babak yang melibatkan professionnya sebagai seorang polis dengan buah hatinya. Sebagai contoh, seorang antagonis yang merupakan ketua kartel dadah yang disiasat oleh encik polis dalam drama telah menculik buah hati anda. Gambarkan bagaimana encik polis tadi mengetuai rakan-rakan polisnya yang lain bertindak bagi menyelamatkan buah hatinya.

Jangan kata kita tidak mampu dan melecehkan soal ini kerana inilah yang dituntut dalam sebuah karya cinta yang mahu menjadikan sebuah profession sebagai tema jalan ceritanya. Jangan sesekali tidak mengulas tentang jalan karier wataknya. Jangan jadi seperti sebuah drama “Sayangku Kapten Mukhriz” di mana kisah cerita cinta seorang doktor dan tentera. Tetapi tidak ada sebuah babak pun yang benar-benar mengaitkan profession seorang tentera dan doktor dalam dalam kisah mereka. Realiti kehidupan seorang doktor dan tentera tak wujud langsung. Jalan cerita lebih kepada kisah cinta pelajar kolej sahaja. Kisah cinta mereka tidak berasaskan profession masing-masing yang merupakan seorang doktor dan tentera.

Berbeza dengan luar negara, seperti mana drama Korea yang saya petik di awal artikel, bayangkan bagaimana ada satu babak yang melibatkan idealogi seorang tentera dan doktor teruji ketika mahu menyelamatkan seorang menteri Arab. Si doktor percaya bahawa mereka harus merawat pak arab tadi walaupun bodyguardnya berkeras mahu menunggu doktor peribadi menteri arab tadi. Idealogi dan prinsip si doktor, nyawa mengatasi segala-galanya. Si askar pula cuba menghalang doktor kerana prinsip seorang tentera ialah arahan mengatasi segala-galanya. Sebab itu ada kalanya ketika darurat, kalau arahan dikeluarkan untuk menembak semua yang melanggar perintah berkurung, maka si askar akan menembak tanpa memikirkan soal nyawa. Itu cerita cinta luar negara tau… kenapa negara kita tidak mampu memainkan kisah yang sangat tinggi falsafahnya? Jangan risau, cerita cinta tentera dan doktor yang saya jadikan contoh tadi tidak lari dari babak sweet, kiut-miut antara tentera dan doktor itu. Tetapi sepertimana sebuah kehidupan, cinta bukanlah segala-galanya. Kehidupan itu sarat dengan pelbagai jalan cerita.

Tak perlu pergi jauh. Dalam negara kita ada satu tokoh yang boleh kita jadikan contoh paling besar. Tan Sri P Ramlee. Kisah Penarik Beca lakonan arwah sendiri bersama dengan Saadiah. Betapa kisah cinta yang dipaparkan adalah tentang profession seorang penarik beca. Bagaimana cintanya bersama dengan Azizah berpunca dari profession seorang penarik Beca. Betapa kemudiannya, P Ramlee menggambarkan kepada kita hitam putih disebalik kehidupan seorang penarik Beca. Betapa kisah cinta Azizah dan watak utama filem itu memang benar-benar berkaitan dengan profession seorang penarik Beca. Tajuk Penarik Beca bukan sekadar tajuk untuk mengaburi mata penonton sahaja.

Apakah sebenarnya kebanyakan daripada penulis kreatif terlalu malas untuk menghasilkan wadah cadangan seperti di atas? Yalah, mahu menyiapkan semua karya di atas memerlukan sebuah kajian yang mendalam. Tetapi ingatlah bahawa seorang penulis ialah seorang pencatat tamadun kita…

Anda mahukan 1000 tahun lagi, apabila anak cucu kita membicarakan tamadun kita, mereka tidak akan lagi berani memperkatakan dengan bangga bahawa mereka berketurunan Malaysia? Mungkin apabila mereka membaca dan menonton karya Malaysia ketika itu, mereka akan beranggapan bahawa doktor pada zaman 2016 adalah seorang yang tidak bekerja langsung. 24 Jam bercinta sahaja!

*Gambar sekadar hiasan

P.S: Beza genre cinta berdasarkan profession dan genre memang berdasarkan sebuah profession ialah tema utama tetap cerita cinta. Tetapi janganlah dibuangkan penglibatan profession yang dijadikan tema untuk mewujudkan cinta. Gambarkan realiti sebuah profession itu sebenar-benarnya.